qundao/data-zh-poetry huggingface dataset:
客致木綿坐已爲長韻又成四韻
作者：鄭剛中
朝代：宋

就温嫌冷性同然，况是冬深凛冽天。
莫訝塵生楊綰席，都緣坐少席文氈。
感君四坐平分暖，爲我長針細衲綿。
從此門前有来客，不須稱遽足留連。
宣和丁酉太夫人終天墓廬中讀金光明經見摩訶薩埵投身飼虎因緣嘗以頌贊歎之紹興庚午臨封又得是經誦讀復成一偈
作者：鄭剛中
朝代：宋

虎有爪距，如刀兵利。
佛豈欲人，置身其喙。
惟見前法，懽喜怖畏。
猛火銷金，觀汝難易。
大慈悲父，持戒定慧。
作汝津梁，無有障蔽。
瞿夷非虎，寃親無異。
虎七子者，比丘等是。
宣和壬寅仲冬二十六日留别臨川陳泰穎
作者：鄭剛中
朝代：宋

江南浙東千里搖，雁聚沙汀無定跡。
偶然握手如平生，祗恐前身已相識。
不然安得一羈旅，披露煩君出金石。
我今漂泊又西去，草草分襟實堪惜。
孤舟漾水如輕葉，何處烟村倚灘磧。
明朝横枕清浪頭，夢破霜風正相憶。
宣和壬寅十月余游江南二十五日道出月巖方崇寧甲申先子休官長沙挈家人宿巖下此後二十年間哭父母失姊妹禍患百端今日雖使余富貴過此尚當悲感不自已况復羈孤無聊爲萬里旅人耶欲作一詩梗切未能就止以二十八字叙其事翌日得四韻·其一
作者：鄭剛中
朝代：宋

先親膝下共游人，孤影飄零只我身。
今日再來如隔世，泫然衰淚落江濱。
宣和壬寅十月余游江南二十五日道出月巖方崇寧甲申先子休官長沙挈家人宿巖下此後二十年間哭父母失姊妹禍患百端今日雖使余富貴過此尚當悲感不自已况復羈孤無聊爲萬里旅人耶欲作一詩梗切未能就止以二十八字叙其事翌日得四韻·其二
作者：鄭剛中
朝代：宋

石漏搖空一片天，月巖之號古相傳。
孤輪高潔誰爲比，老樹婆娑亦宛然。
山礙不容千里見，崖侵常蝕二分偏。
故知僞物誰叨冒，終竟天教不十全。
家旁有廟其巫每歲旦必鳴角作法以觴其神鄰里聞角聲則知其將曉矣
作者：鄭剛中
朝代：宋

村巫吹角天將曉，里巷拜年爭欲早。
我驚節物懶下床，眼看屠蘇心恅愺。
未能免俗出門去，禮數乖煩無所考。
春風堂堂不顧人，自向池塘綠春草。
誰知此髮不堅牢，一回如此一回老。
家有小園比他處果蓏倍登或問鄭子何術致此告之曰漢武帝使海上縣官親漁魚皆不出其後捐以予民則魚復來因知天之生物本以惠濟窮民彼富足者不可兼而得也吾貧甚矣安知造物者不以是少私之耶戲爲一詩
作者：鄭剛中
朝代：宋

吾聞縣官漁海魚不出，捐以予民魚乃復。
天之生物豈無意，殆欲憐貧補不足。
吾家元無二頃田，卒歲何人分半菽。
小園自幸有餘地，背負經書刀鋤斸。
年來種植類櫜駝，隨手髙低便新綠。
魁然瓜芋塞區肥，無數桃梅壓枝熟。
既收弄暖開鬚麥，又摘多穰過拳粟。
雖無蓄積累瓶盎，采掇猶能飫腸腹。
天於此圃非偶然，坐作山居野人祿。
宿撞抗劉家店
作者：鄭剛中
朝代：宋

虺尵老馬踏深泥，投宿村坊燈火微。
休問客衣何似冷，牀前猶有雪花飛。
宿長安閘口
作者：鄭剛中
朝代：宋

天寒雲氣陰，地闊江岸敞。
鼓動風勢狂，掀簸浪頭長。
單繩纜扁舟，避雨宿深港。
上有阿蘭若，危鈴作孤響。
一夜魂夢寒，鄉國勞遠想。
清霜作朝晴，舟師動帆槳。
宿長蘆寺下四絕·其一
作者：鄭剛中
朝代：宋

北風吹水拍船頭，晚泊長蘆祗欲愁。
試遣長髯伺煙際，望中李郭亦来不。
宿長蘆寺下四絕·其三
作者：鄭剛中
朝代：宋

建鄴春江水拍天，趁潮先發六宫船。
何時彤筆嚴清禁，縹緲金鋪生瑞煙。
宿長蘆寺下四絕·其二
作者：鄭剛中
朝代：宋

来帆風飽自行快，去槳浪髙知進難。
舟子勿生淹泊恨，偶然遲速我殊安。
宿長蘆寺下四絕·其四
作者：鄭剛中
朝代：宋

風伯清塵過浙西，隨春萬騎擁旌旗。
野人不識巡方意，警蹕還憂爲虜移。
宿鶴巖二絕·其一
作者：鄭剛中
朝代：宋

巍然山骨自天成，上與穹蒼斗極平。
安得衲衣燒柏子，不聞山下是非聲。
宿鶴巖二絕·其二
作者：鄭剛中
朝代：宋

巖頭一望萬家低，已覺塵寰不整齊。
此祗人間最髙處，况遊物外照群迷。
寄别左與言
作者：鄭剛中
朝代：宋

寒生坐孤窮，浪迹遠羈寓。
千金買卜龜，所用良失措。
如聞過瓜期，騫揚引雄翥。
放直州縣腰，闊作臺省步。
念欲拜公别，心往足不赴。
銘肌荷恩知，癡坐乖禮數。
可但顔甲厚，頗亦背芒負。
梅雨五月寒，洄洄綠烟樹。
二嶺遮夢魂，不到船行處。
安得赴雙槳，翩翩若鷗鷺。
寄别張子公尚書
作者：鄭剛中
朝代：宋

昔我初至秦，使旨不到蜀。
延首錦城春，千里寄孤目。
逮公今出峡，賤跡仍羈束。
夢看使君船，翩翩轉江曲。
西州去思者，何啻連萬屋。
攀轅猶弗還，我意豈能足。
所憐蜀人病，羸骨未生肉。
公兮胡弗留，共與營糜粥。
自惟救護心，寢食對溝瀆。
回顧莫有助，此志亦單獨。
公兮那得留，峡水峻而速。
蚤去登堂廟，大作天下福。
病身雞肋瘦，别恨容千斛。
勢須更勉強，渭上幾一熟。
郡縣减苛賦，廪廥貯餘粟。
便當乞身歸，徑去友麋鹿。
寄吳信叟
作者：鄭剛中
朝代：宋

聞說吳郎入漢中，掃除亭榭祝東風。
三年不與故人醉，留取數枝桃杏紅。
寄姚文發
作者：鄭剛中
朝代：宋

芳蓀小綉肩相拍，拍初同作江湖客。
夢裏春風三十年，青銅照我頭都白。
與公常日話瀟湘，恨不此身生兩翼。
何如附驥得千里，再此搜尋舊踪跡。
荷公覩物能我念，小字密書盈一尺。
報言扶膝所經由，興廢存亡皆歷歷。
吾家甘棠人所憐，今不見鸞空枳棘。
至如叙述所知友，但若前生略相識。
恍然沈痛念平生，讀盡寄書清淚滴。
自嗟顦悴百憂身，慘慘中腸常感激。
去年邂逅見中都，我正蹶蹄遭棄斥。
相隨扶病出幽巷，買酒歸來款顔色。
懷書亦復清渡灞，從此參商遠暌隔。
公今館置得賢府，厚禮温顔同古昔。
車魚足意長鋏閑，越聲不用思莊舄。
果能援筆賦鸚鵡，自可使人皆辟易。
他時依倚就聲價，疏蹻何由不離釋。
惟予投置奥渫中，轉轉窮愁滿胸臆。
春蠶未繭官督之，捋穗輸租瓶盎窄。
誓将斸治十畝園，竹徑柴門閉聲寂。
聲名雖不暫羶香，不願埋頭如李赤。
爲公書此報東風，一夜楓林關塞黑。
寄徐彦偲
作者：鄭剛中
朝代：宋

都城判袂十年餘，世路艱昏跡頗孤。
顧影不知天際雁，置身方類鼎中魚。
危言空慕劉蕡策，痛哭難看賈誼書。
一笑何時成破涕，爲君握手話區區。
寄贈張叔靖
作者：鄭剛中
朝代：宋

堂堂張侯好眉宇，照人冰玉無塵土。
憶初解後共杯盤，姓字未通心已許。
參商别後各天涯，屈指流年不勝數。
何知策馬忽東來，扣我柴扉叙寒暑。
相親顔色愈敷腴，不俗胸懷細傾吐。
使人頻歲饑渴心，如飲甘泉餉腵脯。
吾生寒苦衆所知，眼髙無人人不與。
技窮漸覺蒲柳衰，進取一塗方首鼠。
有心斸治土田園，束手抽身事農圃。
荷鉏今亦粗成趣，頗有嘉蔬待春雨。
所恨松根長茯苓，僻寂無人堪共煮。
安得溪霜素月高，促膝與公長夜語。
寄題李監酒不俗閣
作者：鄭剛中
朝代：宋

髙士常狥俗，無心欲違世。
野鶴在雞群，飲啄同斂翅。
昻昻望九臯，自有物外意。
下士求免俗，正恐俗難避。
嫫母學西子，象玉徒瑱揥。
低回雖斂容，不改凡冗氣。
聞君開小閣，潔具髙風致。
随硯翰墨香，雨带春煙細。
盡將窗几閑，一洗簿書累。
漢有宏羊者，榷酤善言利。
流風至今兹，已作千古弊。
君方聊爾耳，升斗亦云寄。
顧我困埃塵，俛首甘俗吏。
均是爲貧人，噫嘻勿羞愧。
寒意
作者：鄭剛中
朝代：宋

嶺南霜不結，風勁是霜時。
日落晚花瘦，山空流水悲。
棲鴉尋樹早，凍蟻下窗遲。
季子家何在，衣單知不知。
寒食
作者：鄭剛中
朝代：宋

江鄉時節逢寒食，花落未將春减色。
嶺南能有幾多花，寒食臨之掃春跡。
花多花少非我事，春去春来亦堪惜。
柴門風雨小庭寒，無奈池塘煙草碧。
欲將詩句慰窮愁，眼中萬象皆相識。
欣然應接已無暇，都爲老来無筆力。
寒食偶書
作者：鄭剛中
朝代：宋

楚鄉孤坐掩重扉，素髪荒唐酒一巵。
眼闇久因書卷得，心闌全自世緣知。
臨流問米方終日，踏雪看梅是幾時。
欲上髙樓望吳越，無邊煙雨正垂垂。
寒食日
作者：鄭剛中
朝代：宋

休日文書得少閑，試尋髙處凭闌干。
落花芳草不勝恨，細雨斜風都是寒。
寒食雜興二篇·其一
作者：鄭剛中
朝代：宋

安居豈是安居地，木偶漂来且庶幾。
日向柳邉回晚照，雨隨雲去斂餘扉。
相逢又說分新火，孤坐誰憐尚袷衣。
試破泥頭開煮酒，菖蒲香細蠟花肥。
寒食雜興二篇·其二
作者：鄭剛中
朝代：宋

小小園亭書掩關，身閑不用更偷閑。
柳綿盡日髙低處，春色於人去住間。
已醉更應將酒解，負花須索把詩還。
我今已是霜顛禿，不比休文只鬢斑。
寓靈峰寺感懷
作者：鄭剛中
朝代：宋

遙風入林篠，淅瀝生夜愁。
明月過窗牖，照此虚室幽。
念從出懷綳，志在承箕裘。
唯知業書卷，何嘗識戈矛。
去年妖寇興，盡破東南州。
烟來走官吏，火過成墟丘。
豺虎恣搏噬，鼯鼪嘯朋儔。
碪俎血忠義，罝網羅善柔。
皇皇勢窘急，有罅即願投。
挈妻負幼子，敢謂生可偷。
潛遁得幽僻，如魚初脱鈎。
妥尾定驚膽，餘魂漸能收。
今者王師來，元兇已拘囚。
巢窟有餘類，尚此稽討搜。
參商隔弟妹，阻塞無書郵。
家在北山口，煙林裹滄洲。
更此亂離後，當無一椽留。
何但一堂廬，最苦悲松楸。
使我思歸夢，枕邊清淚流。
嗟嗟廟堂客，爲國須早謀。
積薪從下燃，誰云無後憂。
願令弄兵者，依舊操鋤耰。
勿俾太平世，蟣蝨生鞮鍪。
寶信堂前杏花盛開置酒招同官以詩先之
作者：鄭剛中
朝代：宋

晴光先已媚簾櫳，炫晝那堪杏吐紅。
柳色半分髙致外，鳥聲全在艷香中。
催科共喜錢初减，種藝須聞麥已豐。
官府吾儕亦云暇，可来攜榼對東風。
寺前書院
作者：鄭剛中
朝代：宋

竹屋紙窗無限好，觀書學字不妨清。
誰知夜夢饒驚枕，荘舄依前自越聲。
寺前書院中寄季平
作者：鄭剛中
朝代：宋

已投幽僻避塵坌，更向簷頭著小門。
滿案韋編供白晝，一爐柏子對黄昏。
後生秀爽慚無補，舊學荒凉喜再温。
此外清愁是何許，杜詩韓筆少人倫。
封州
作者：鄭剛中
朝代：宋

莫道封州是小州，封州雖小客何愁。
荔枝受暑色方好，茉莉背風香更幽。
得醉便眠尋夢蝶，欲行還立看沙鷗。
向非造物曾留意，誰把餘生爲我謀。
封州大率園不蔬人采小蓼食之葉尖而細號尖頭蓼亦謂之辣蓼誤食往往殺人又春水肥時河豚魚極賤二物郡人所酷嗜也作詩自戒河豚本草一名脹肚魚
作者：鄭剛中
朝代：宋

遠地窮鄉口腹殊，居然孤客莫隨渠。
路旁施采尖頭蓼，江上爭尋脹肚魚。
野葛可嘗雖是慣，馬肝不食未爲疏。
此生餘日皆君賜，饘粥充饑自有餘。
封州學東池歲率孳魚冬晚粥之用佐養士教授髙公補之至以紹興己已之春夏偶微旱至秋掌計者告匱試出池魚則比舊加三倍得衆謂公躬自臨池魚不化爲苞苴故所獲如是觀如居士曰漢武帝時海旁民入租漁海魚不勝計縣官利而取之魚不出捐以予民魚乃再来由是知物之繁夥皆天道益寡之意教授念念以廩餼不繼爲憂則盛池魚以豐其入亦天意哉戲賦之
作者：鄭剛中
朝代：宋

縣官漁海魚不登，捐以予民魚乃復。
一物豐耗皆有道，大抵天心憐不足。
先生手持尺二槐，教養專爲周王来。
旦旦升堂說書罷，只恐廩餼生塵埃。
池魚賣錢補司計，此是從来學宫例。
今年張網牽紫鱗，魚出錢歸稱數倍。
青衿摩腹談經史，笑謂東池昔無此。
豈識先生東海頭，一竿不數任公子。
封州極少酴醿近得數蘂瘦小如紙花而清芬異常
作者：鄭剛中
朝代：宋

小盤和雨送酴醿，瘦怯東風玉蘂稀。
豈是書窗少培植，大都香足不須肥。
對月再用韻
作者：鄭剛中
朝代：宋

團團滿庭月，冷侵華霜重。
何人萬里外，與此孤光共。
摩雲度征鴻，天闊目難送。
三杯見妙理，一静服群動。
陶然夜氣中，可以觀幻夢。
對竹
作者：鄭剛中
朝代：宋

勞生分素定，大患天所辱。
時於塵埃中，許我對修竹。
此君風味高，瘦骨不生肉。
烟梢墮新籜，當面變蒼玉。
風邀嘉月過，衆葉亂相觸。
寒光下照之，到地影猶綠。
誰能相從飲，莫聽人間曲。
細響侑孤斟，洗卻一生俗。
對菊
作者：鄭剛中
朝代：宋

淵明不可作，遺芳落天涯。
幽香抱孤蘂，正色敷金蕤。
眷言出俗韻，寒透方相宜。
南方十月温，不見落葉飛。
江氛與嶺侵，負此傲霜姿。
向晚過微雨，月波湛明輝。
風髙便覺好，獨酌臨東籬。
對之不須寐，要看清露滋。
小飲木樨花下
作者：鄭剛中
朝代：宋

東山有佳處，修竹臨滄浪。
上下秀色中，木樨寄孤芳。
玉露後叢菊，先作萬蕾黄。
置之婆娑杪，金釘澹熒煌。
或云仙人醉，披披綠羅裳。
隨此小珮玦，散落天一方。
我来便酌酒，是否那能詳。
但怪秋山老，猶有幽意長。
哦詩未得詩，已照明月光。
樂哉徑酪酊，知在夫何鄉。
豈非化蝴蝶，以夢棲其旁。
明朝整冠坐，開卷書亦香。
就寢
作者：鄭剛中
朝代：宋

夜坐蒼顔得酒紅，困来頭重觸屏風。
徑趨布被燈花落，夢在春寒細雨中。
山人
作者：鄭剛中
朝代：宋

自古山人合在山，山人何幸此偷安。
身閑不束休文带，髮短聊簪子夏冠。
酒量自来惟恨窄，僦居隨分不須寬。
惟餘骨髓緘封者，盡是君恩報答難。
山齋疏陋每焚香旁舍聞之而齋中不甚覺盖香隨風以流也爲四十言
作者：鄭剛中
朝代：宋

聞時清透骨，聚處細成緺。
灰厚火得所，山深風奈何。
四窗都紙破，比舍得香多。
利彼與自利，吾心寧有他。
山齋霜寒
作者：鄭剛中
朝代：宋

山齋僅容身，寒到不嫌窄。
小窗壓茅簷，虚静自生白。
寂寥賢聖心，顛倒文書册。
限以一簾垂，中外塵事隔。
時於髙樹杪，野鳥翻凍翮。
南方得此冬，天用享孤客。
祗恐明朝晴，復作三春色。
長橋楓葉落，終有吳江憶。
岳陽道中
作者：鄭剛中
朝代：宋

客子方憂畏，津亭更寂寥。
亂雲藏野寺，積雪覆溪橋。
米潤還難買，酤遲轉不饒。
梅花有何故，冷笑背寒條。
巨濟弟書夢求詩爲賦古風云
作者：鄭剛中
朝代：宋

稽首叩微妙，下筆書符若風雨。
又復沃之瓊丘泉，過口腹腸如火煮。
臨行戒以食腥穢，轉首蘧然成栩栩。
吾聞有夢皆想成，此夢怪奇非想取。
良由夙業種根凈，故此通玄受真語。
會當役使三足烏，倒景乘風見王母。
惟予墮入世網中，非孔非顔莫知祖。
獨知抱正禦魑魅，符篆常疑不吾補。
但留真火固臍下，每視丹砂賤於土。
饑來得飽即快意，荼薺羶臊等甘苦。
那知好慕長生人，保練形神乃如許。
因觀侯夢悟昔非，嘆恨此身殊椎魯。
便尋金篦去眼膜，爲汝他年看輕舉。
己未十二月二日致齋惠照
作者：鄭剛中
朝代：宋

壇殿夜漫漫，臨祠愧禮官。
降神欣樂奏，望瘞肅更闌。
雨意垂簷黑，風聲過竹寒。
曉庭人寂寞，烏鳥拾餘殘。
己酉三月二十一日夜夢中作
作者：鄭剛中
朝代：宋

曲闌干畔短籬邉，用意春工翦不圓。
一夜西風借霜力，幽香噴出小金錢。
己酉正月大風寒米價騰踴菜色之民皇皇于道感而作是詩
作者：鄭剛中
朝代：宋

昏昏日影有還無，謾誕春風勢力粗。
品物固知春用意，細民其奈米如珠。
未相秦越嘗憂國，不再臯夔愧服儒。
骨髓有奇深自負，緘封無路薦區區。
己酉立春前一日得雨時有百日之晴
作者：鄭剛中
朝代：宋

陽春明日五更回，破旱先令一雨来。
要得群生蒙實惠，故將膏澤潤枯荄。
希父刪定惠近詩一軸成四韻謝之
作者：鄭剛中
朝代：宋

小砑花藤字畫精，五言重喜見長城。
工深斧鑿渾無跡，意静波瀾轉覺平。
湖上幽奇君勝賦，筆端蕪陋我堪驚。
貪多獨有珍藏計，他日山間要眼明。
幽居
作者：鄭剛中
朝代：宋

蠻徼分来氣未清，江風吹雨瘴烟腥。
出巢燕老榴花落，抱樹猿啼荔子青。
人客漸稀真省事，古賢相對可談經。
瓶中况是無多酒，更把柴門著意扃。
幽趣十二首·其一
作者：鄭剛中
朝代：宋

幽趣無人會，閑居我自知。
筍尖穿落葉，花蘂掛遊絲。
寒在蜂来少，風斜燕不遲。
老夫無定力，破戒爲題詩。
幽趣十二首·其一〇
作者：鄭剛中
朝代：宋

幽趣無人會，天寬物自容。
夔休憐踸踔，魚勿爲噞喁。
吟苦秋蟲適，身閑沙鷺慵。
舉頭常見日，山水任重重。
幽趣十二首·其一一
作者：鄭剛中
朝代：宋

幽趣無人會，閑中見物天。
綠虚甘露結，紅皺水晶圓。
倒孕潛資化，成行出暮羶。
寰中無巨細，動靜各隨緣。
幽趣十二首·其一二
作者：鄭剛中
朝代：宋

幽趣無人會，雲依遠岫行。
寒塘時撥刺，古木廔敲鏗。
壁殻拖涎鈍，花飛度粉輕。
山泉烹石鼎，孤啜不勝清。
幽趣十二首·其七
作者：鄭剛中
朝代：宋

幽趣無人會，春風自過門。
青圓梅弄子，綠隘竹生孫。
花少蜂蝶瘦，霧濃鷗鷺昏。
草寮藜藿飽，癡坐等庸髠。
幽趣十二首·其三
作者：鄭剛中
朝代：宋

幽趣無人會，須還我獨親。
開書風爲揭，得睡懶相因。
雨後竹色净，月中梅意真。
北山小園景，莫怨未歸人。
幽趣十二首·其九
作者：鄭剛中
朝代：宋

幽趣無人會，雖然亦有爲。
晚凉尋薜荔，細雨架酴醿。
掃屋除蛛網，添花助蜜脾。
黄昏方隱几，酒興又催詩。
幽趣十二首·其二
作者：鄭剛中
朝代：宋

幽趣無人會，閑居趣自成。
孤舟横水靜，宿鷺入烟明。
風絮低還起，苔錢斷復生。
小門無客款，睡犬不聞聲。
幽趣十二首·其五
作者：鄭剛中
朝代：宋

幽趣無人會，池塘又吐青。
雲間萬里客，竹下一門扃。
空翠侵書帙，飛花入草亭。
杖藜尋柏子，慢火待餘馨。
幽趣十二首·其八
作者：鄭剛中
朝代：宋

幽趣無人會，清閑五月中。
魚跳荷葉綠，猿笑荔枝紅。
撥竹看新月，鈎簾入好風。
神仙赤松地，正恐自相通。
幽趣十二首·其六
作者：鄭剛中
朝代：宋

幽趣無人會，欣然自解顔。
雨来飛鳥急，沙靜小魚閑。
翠滴峰巒表，香霏草木間。
吾心久忘物，物意苦相關。
幽趣十二首·其四
作者：鄭剛中
朝代：宋

幽趣無人會，人應爲我愁。
山深雲易聚，市遠酒難謀。
恃力貙驚鹿，爭巢鵲避鳩。
老夫春睡美，蝴蝶是莊周。
幾先坐上贈友人
作者：鄭剛中
朝代：宋

去歲吳江秋水平，繫船聊得一班荆。
相思只道心長折，此會那知眼再明。
離合悲歡言不盡，東西南北恨還生。
勸君勿復吝杯酌，漏箭銘盤将五更。
庚午冬至夜
作者：鄭剛中
朝代：宋

今夜雲開北陸風，丈三將到土圭中。
剝窮誰見陰陽妙，来復方知天地功。
孤坐看燈渾是夢，蒼顔被酒不生紅。
卻憐土俗追時節，言語雖殊意亦同。
庚午冬至夜
作者：鄭剛中
朝代：宋

旋尋村酒不須濃，飲少愁多酒易供。
燈下一身家萬里，今年恰好是三冬。
庚午臘中苦寒不雪不雪嶺南之常而苦寒爲希有矣
作者：鄭剛中
朝代：宋

簷風動修竹，終夜玉相戞。
曉望山頭松，孤瘦凍欲折。
欣然掃茅亭，凖擬看飛雪。
待之既踰時，腳硬冷如鐵。
青山全不老，暮雨空凄絕。
豈非地氣偏，濕濁舊不泄。
翦水下雲来，祗向虚空歇。
今年臘中寒，萬口稱凜冽。
此是雪先聲，蕩洗嶺南熱。
蜑叟且莫驚，造化無差别。
會須煙瘴林，都有琪花結。
草色潤如酥，看取焦枯活。
庚辛二月二十二日宿齋省中
作者：鄭剛中
朝代：宋

齋所深嚴客過難，逼人書債未須還。
簷遮暖日桃夭瘦，鳥踏風枝竹影閑。
細細乳花新茗碗，霏霏香霧小爐山。
滿庭斜日無公吏，祗似東陽田舍間。
度金沙嶺
作者：鄭剛中
朝代：宋

兩行古木影交加，山欲侵雲水見沙。
最好嶺前鷗鷺起，竹林深處兩三家。
廣中菩提樹取其葉用水浸之葉肉盡潰而脉理獨存綃縠不足爲其輕也土人能如蓮花累之號菩提燈見而戲爲此絕
作者：鄭剛中
朝代：宋

初疑雲母光相射，又似秋蟬翼乍枯。
智慧有燈千佛供，菩提葉巧一孤燈。
廣人謂取素馨半開者囊置臥榻間終夜有香用之果然
作者：鄭剛中
朝代：宋

素馨玉潔小窗前，采采輕花置枕邊。
髣髴夢回何所似，深灰慢火養龍涎。
廣南食檳榔先嚼蜆灰蔞藤葉津遇灰藤則濁吐出一口然後檳榔繼進所吐津到地如血脣齒頰舌皆紅初見甚駭而土人自若無貴賤老幼男女行坐咀嚼謂非此亦無以通殷勤焉於風俗珍貴凡姻親之結好賓客之款集包苴之請託非此亦無以通殷勤焉余始至或勸食之檳榔未入口而灰汁藤漿隘其咽嗽濯踰時未能清賦此長韻
作者：鄭剛中
朝代：宋

海風飄搖樹如幢，風吹樹顛結檳榔。
賈人相銜浮巨舶，動以百斛輸官場。
官場出之不留積，布散僅足資南方。
聞其入藥破痃癖，銖兩自可攻腹腸。
如何費耗比菽粟，大家富室争收藏。
邦人低顔爲予說，濃嵐毒霧將誰當。
蔞藤生葉大於錢，蜆殻火化灰如霜。
雞心小切紫花碎，灰葉佐助消百殃。
賓朋相逢未喚酒，煎點亦笑茶甌黄。
摩挲蒳孫更兼取，此味我知君未嘗。
吾邦合姓問名者，不許羔雁先登堂。
盤奩封題裹文繡，箇數惟用多爲光。
聞公嚼蠟尚稱好，隨我啖此當更良。
支頥細聽邦人說，風俗今知果差别。
爲饑一飯衆肯置，食蓼忘辛定誰輟。
語言混雜常囁嚅，懷袖攜持類饕餮。
脣無貴賤如激丹，人不詛盟皆歃血。
初疑被窘遭折齒，又怪病陽狂嚼舌。
豈能鼎畔竊硃砂，恐或遇仙餐絳雪。
又疑李賀嘔心出，咳唾皆紅腥未歇。
自求口實象爲頥，頥中有物名噬嗑。
噬遇腊肉尚爲吝，飲食在頥尤欲節。
酸醎甘苦各有臟，偏受辛毒何其拙。
那知玉液貴如酥，况是華池要清潔。
我嘗效尤進薄少，土灰在喉津已噎。
一身生死託造化，瑣瑣誰能汙牙頬。
建炎丁未自中夏徂秋不雨七夕日戲成一詩簡牛郎織女云
作者：鄭剛中
朝代：宋

今夕知何夕，織女逢牽牛。
雲軿擁高漢，仙事傳風流。
人間適焦窘，龜兆生田疇。
當時大軍後，皆抱糠籺憂。
我勸二星者，鵲橋無謾遊。
曷不攀天河，駕浪鞭龍頭。
共化油然雲，白雨淋九州。
無庸事機巧，下副兒女求。
良宵幸款曲，願爾深自謀。
無令一年中，虚煩天地秋。
後圃石榴初爲夏日所暴得秋雨所爛易落雀又從而竊之樹間日以彫疏顧其餘尚可侑吾小飲因成一詩而摘取之
作者：鄭剛中
朝代：宋

初見纍纍小圃中，鼠偷雀啄樹將空。
久遭日暴皮先罅，未借霜寒子半紅。
爽味尚堪供齒頰，清漿聊可潤心胸。
小籃親摘提取便，聊得鋪排薦飯鍾。
得雨偶書
作者：鄭剛中
朝代：宋

夏暑踰秋驕未盡，萬物皇皇久焦窘。
大雨一霈天地涼，星斗明焕草木潤。
循省
作者：鄭剛中
朝代：宋

僦居栽竹暮清幽，縶係其如是楚囚。
髙枕亦成驚枕夢，小窗長作客窗愁。
捫心罪在愚臣戇，肉骨恩歸聖主優。
日有省循千點淚，臨風分付與江流。
忠州豐都觀乃陰長生之地山最髙處欄檻圍一古井謂是真人丹成乘雲仙去之遺跡道士云時有雲氣出井中過而賦之
作者：鄭剛中
朝代：宋

莫向山頭覓古人，青山之外已爲塵。
彈圓朱橘懷中物，雲氣有無何足詢。
悼八嬸孺人·其一
作者：鄭剛中
朝代：宋

當年棗栗奉高堂，顦顇俄驚哭杞梁。
目見兩孤成乳酪，坐聞一節勝冰霜。
仙遊已作朝霞會，塵世空將舊屨藏。
莫問生來壽何許，曾孫兒女亦成行。
悼八嬸孺人·其二
作者：鄭剛中
朝代：宋

最幸平時省拜頻，雍容常欲面生春。
鬢華雖覺年彌老，齒宿其如語自新。
兩劍共埋知有日，一杯持奠阻無因。
泫然空落風前淚，終愧西山執紼人。
悼六兄宗魯·其一
作者：鄭剛中
朝代：宋

王粲全身不偶然，意公所享尚綿綿。
誰知慶弔在反掌，到底死生難問天。
萬頃良田空沃壤，九原幽恨獨新阡。
階庭富有諸郎外，所喜東床兩婿賢。
悼六兄宗魯·其二
作者：鄭剛中
朝代：宋

去歲擔簦入上都，公能别我意踟蹰。
微疴未覺鴒原急，永訣那知雁序孤。
奠拜昔猶棺在殯，送車今又客登途。
爲公回首生清恨，空有池邊宅一區。
悼勾龍府君
作者：鄭剛中
朝代：宋

自古英豪在釣耕，先生傳後豈其卿。
筆端不合窮天巧，名下須還缺勢榮。
已見春風移世夢，所留賢子是家聲。
細吟絮早梅遲句，何恨九原青草生。
悼方公美母夫人
作者：鄭剛中
朝代：宋

太博先生志行全，夫人內助實稱賢。
寡居勤儉五千日，享福安榮九十年。
已作芝蘭綿後裔，卻將金玉閟深泉。
月卿手自栽松柏，遠寄哀辭爲惨然。
悼東陽許誠之父
作者：鄭剛中
朝代：宋

昔同令子業膠庠，知有德行厥後昌。
開廓襟懷雖善富，堅持氣節亦剛腸。
掩棺往事成千古，刻石髙文冠一鄉。
梅峴速培松柏茂，便看褒寵賁幽光。
悼潘權仲
作者：鄭剛中
朝代：宋

一生丘壑賦幽閑，雅躅飄蕭未易攀。
時縱高談塵俗外，頗傳佳句里閭間。
身名昔已無虧闕，世路今方足險難。
公獨髙培一阡土，想應無恨入桐山。
悼潘義榮母
作者：鄭剛中
朝代：宋

去年兩槳泛清深，正是隨雛出鳳林。
綵仗渾如天上去，壽光俄向斗邊沈。
金花象軸恩雖在，雲隴山原痛可任。
我亦堂前飛鶴起，强成哀挽倍傷心。
悼王思中
作者：鄭剛中
朝代：宋

風前不見玉壺冰，追想欷歔淚欲横。
官小僅能離令尹，家貧還祗似書生。
深沉每見仁人勇，惠愛常留長者名。
不負銘詩幷篆字，千年松柏共佳聲。
悼陳子濟教授
作者：鄭剛中
朝代：宋

憶昔聯書上辟廱，公如玉樹照春風。
鶱騰尚惜十年晚，銷散俄驚一夢空。
世事正兹同沸鼎，我身今亦類飛蓬。
愴懷爲執歸山紼，松柏蕭森淚眼中。
悼陳庭玉
作者：鄭剛中
朝代：宋

力就揚雄宅一區，知公有意賦歸歟。
兩楹豈謂哲人夢，三徑空留君子居。
厚德所傳唯裔嗣，清名難朽是詩書。
天公到底慳風俗，不使斯人在里閭。
悼顧與權夫人
作者：鄭剛中
朝代：宋

高文司諫筆如椽，肯作夫人識墓篇。
但考銘詩無玷闕，自應遺型遠流傳。
女無妬色誠希有，士不妨功可並賢。
安得芝蘭勿叢秀，藹揚餘懿屬他年。
悼馮元通母夫人
作者：鄭剛中
朝代：宋

去載湖山春雨霏，阿参專爲板輿歸。
相迎定約魚供饌，入吊那知鶴對飛。
九子始終循懿德，一門中外被餘輝。
送□不拂東南客，西望髙原涕落衣。
感秋時寓龍德寺前
作者：鄭剛中
朝代：宋

西風吹澹雲，小雨送殘熱。
負砌兩梧桐，黄落下一葉。
中宵暗燈火，冏冏窗前月。
孤懷掛清愁，誰此伴心折。
自顧欲何似，幽巷在窮穴。
感動發悲鳴，啾唧夜不絕。
曉起對青銅，兩鬢生華髮。
憶故廬
作者：鄭剛中
朝代：宋

不如當日在山家，修竹叢中一逕斜。
飽食醉眠渾沒事，風朝雨夜祗愁花。
憶昨
作者：鄭剛中
朝代：宋

憶昨少年日，家無斗粟藏。
銜杯須徑醉，得意必真狂。
老去惟思睡，年来祗念鄉。
幽齋誰共語，看徹篆紋香。
憶書
作者：鄭剛中
朝代：宋

先子晚漂泊，家藏無全書。
屋壁零落者，雨壞鼠竊餘。
余生苦嗜古，葺治十載逾。
上自大父來，手澤之霑濡。
下自予從學，筆力之傳留。
蓄積稍浩浩，籖牌漸疏疏。
去門聞盜興，烈炬燃通衢。
反覆竊自計，蕭然一先廬。
茅茨蓋空壁，下無金與珠。
盜當知我貧，肯爲留此居。
方更埋書帙，顯號緘鎖魚。
誰知妖焰來，一燎鄰里墟。
家雖託南巷，屋火書亦無。
萬古聖賢語，隨烟入空虚。
所聚忽消散，腸熱唯驚呼。
吾憐衰蹇身，視人百無如。
每幸對黄卷，白日聊自娱。
今者坐窮寂，頓覺雙眼孤。
夜夢亦驚枕，憂心梗難舒。
大慮廢文字，寖久成頑疏。
未免伴畦丁，冥然荷犂鋤。
憶梅
作者：鄭剛中
朝代：宋

古園深處讀書窗，窗外疏梅破臘芳。
日暮獨陪修竹静，露寒偏带晚風香。
清吟但喜花孤瘦，醉賞那知樹老蒼。
千里遠移無健步，一枝横倚記東墻。
懷山居二絕·其一
作者：鄭剛中
朝代：宋

春淺酒寒人密坐，花深雨細蝶移枝。
十年未解作歸計，此恨故園鶯自知。
懷山居二絕·其二
作者：鄭剛中
朝代：宋

披叢尋得晚花瘦，带雨翦来春韭香。
憶把餘醺付松枕，明朝春夢不勝長。
懷舊
作者：鄭剛中
朝代：宋

家近西山雲滿籬，曲塘深處芰荷稀。
雨餘燕向花間出，飲散人從竹後歸。
炊到扊扅真是窘，食他糠籺不知肥。
半生享過清閑福，回首乘除事事非。
或問茉莉素馨孰優予曰素馨與茉莉香比肩但素馨葉似薔薇而碎枝似酴醿而短大率類草花比茉莉其體質閑雅不及也
作者：鄭剛中
朝代：宋

茉莉天姿如麗人，肌理細膩骨肉匀。
衆葉薿薿開綠雲，小蘂大花氣氤氲。
素馨于時亦呈新，蓄香便未甘後塵。
獨恨雷五雖潔清，珠璣綺縠終坐貧。
戲簡文浩然詩成不往也
作者：鄭剛中
朝代：宋

臨賀山泉清似政，公廚醸酒色如泉。
因山相望雖千里，豈是江頭無便船。
戲題堂前梅
作者：鄭剛中
朝代：宋

健步移来知未久，危根猶用小欄遮。
似能向我憐幽獨，旋放南梢一兩花。
戲題秋香
作者：鄭剛中
朝代：宋

香染鵝黄衣綷䌨，輕披環珮玉交加。
異哉秋氣方凄冷，風露何能作此花。
所居苦多鼠近得一猫子畜之雖未能捕而鼠漸知畏矣
作者：鄭剛中
朝代：宋

嫩白輕斑尚带癡，斂身搖尾未成威。
已知穴內兩端者，祗齧餘蔬少退肥。
投宿蒲圻縣
作者：鄭剛中
朝代：宋

咫尺蒲圻縣，泥深路屈盤。
小橋飛雪急，破帽蹇驢寒。
家信無人寄，愁悰賴酒寬。
轉坡聞有寺，一榻借偷安。
招潘文虎
作者：鄭剛中
朝代：宋

親朋數日聞，俯仰作禮數。
既事還書齋，妙畫倚庭柱。
春蚓細縈紆，知子常我顧。
坐此塵俗因，顔色阻良晤。
遲疑負中心，恍若失所遇。
新詩今鼎來，車馬審留駐。
撥置或少間，尚幾枉前步。
别來胸腹奇，彼此欲呈吐。
當爲掃中庭，柏子香一炷。
擬和
作者：鄭剛中
朝代：宋

馬瘦未爲病，不仁人乃辱。
樂哉仁者居，更對蕭然竹。
何曾不解此，日食萬錢肉。
寧如祗藜藿，卻有階前玉。
影亂鄴侯書，顛倒手都觸。
清風過餘凉，散作酒尊綠。
疏金忽瑣碎，天際一鈎曲。
婆娑觀此身，要俗不得俗。
擬州學横翠軒
作者：鄭剛中
朝代：宋

太華带雪千丈寒，砥柱中流萬夫愕。
未教聳翠入青蒼，故對書窗且横著。
平鋪秀氣一里許，不露雲尖與山腳。
何人半破好東絹，畫出瀟湘秋色薄。
擬爲孫立之謝·其一
作者：鄭剛中
朝代：宋

肯爲酴醿題好句，句成更肯輕相付。
明年公對紫薇花，欲得此詩無覓處。
擬爲孫立之謝·其二
作者：鄭剛中
朝代：宋

酴醿只作酴醿白，自得新詩添秀色。
花頭已是戴恩光，更漬露華無氣力。
擬送傅推官吉先予以紹興己已六月自復徙封吉先後一月到任
作者：鄭剛中
朝代：宋

漂流憶昨到封川，相繼人看淥水蓮。
屈指君猶成一任，過頭吾已出三年。
款門對坐惟棋局，判袂論情付酒船。
九月秋風去帆疾，可能相望不依然。
擬送楊帥
作者：鄭剛中
朝代：宋

久戍思賢日，中興入覲時。
旌旗生喜氣，梅柳動寒枝。
報國心偏苦，安邊計自奇。
一軍嘗北出，萬騎絕南窺。
結軌聞修好，櫜弓謹退師。
浩歌藏戰甲，雅拜習朝儀。
天近雷風迅，雲深雨露滋。
告庭行有命，祖載敢無詩。
雪意留金勒，歌聲寄玉巵。
明年秋秫賤，釀酒約歸期。
擬題黎簿尉梅隱用其韻
作者：鄭剛中
朝代：宋

梅仙隱去事難論，故種疏梅隱小軒。
雖似掃除顔色冗，不妨遊戲簿書繁。
月明客共藏花影，醉夢君應到酒尊。
我亦寄身修竹裏，頗欣成性得存存。
故居
作者：鄭剛中
朝代：宋

北山三十里，憶得舊書堂。
小徑通蔬圃，新醅壓酒牀。
晚凉荷葉嫩，細雨橘花香。
此夢今何許，隨緣又一方。
數日相識多以荔子分惠荔雨久而酸予方絕糧日買米而炊戲成二十八言
作者：鄭剛中
朝代：宋

窮居無米糁蒿藜，筠籠相先送荔枝。
安得仙人煉丹竈，試將紅玉甑中炊。
早春
作者：鄭剛中
朝代：宋

雨過花梢些子濕，曉来窗下霎時寒。
江鄉此際春猶靳，長是疏梅带雪看。
早春有感
作者：鄭剛中
朝代：宋

带煙柳外陰晴好，趁暖花苞日夜肥。
有宅一區園十畝，不知天遣幾時歸。
早行二絕·其一
作者：鄭剛中
朝代：宋

風柳驚霜日夜飄，客程中夜馬蕭蕭。
據鞍髣髴如殘夢，曉月一鈎猶未消。
早行二絕·其二
作者：鄭剛中
朝代：宋

頳肩攜擔又催程，寸許孤燈照壁青。
破縣殘更誤傳曉，馬行十里見明星。
早過烏龍嶺
作者：鄭剛中
朝代：宋

烏龍嶺上萬峰巒，疑是羊腸九曲盤。
山麓吐雲人世遠，松梢滴露客衣寒。
驅馳寸祿意寧樂，蕪没小園心未安。
早願車攻歌復古，不須垂老掛衣冠。
春到村居好四絕·其一
作者：鄭剛中
朝代：宋

春到村居好，茅簷日漸長。
杯深新酒滑，焙暖早茶香。
春到村居好四絕·其三
作者：鄭剛中
朝代：宋

春到村居好，枯腸飽可圖。
笋尖將露角，麥秀欲生鬚。
春到村居好四絕·其二
作者：鄭剛中
朝代：宋

春到村居好，園林興味長。
蠶貪桑眼出，蜂趁蜜脾忙。
春到村居好四絕·其四
作者：鄭剛中
朝代：宋

春到村居好，清明欲禁烟。
亂紅桃下雨，輕白柳飛綿。
春日
作者：鄭剛中
朝代：宋

朝来弄日花頭密，暗裏窺春柳眼多。
任是老人情意薄，箇般時節奈愁何。
春晚
作者：鄭剛中
朝代：宋

寒雞不飽亦知鳴，布被堆中又五更。
喚此枕邉烟浪夢，雜然風外鼓鐘聲。
花籠宿霧方衝濕，窗識朝陽已弄明。
盥濯是身無始業，一爐香火向三清。
春晚
作者：鄭剛中
朝代：宋

東望故園天一涯，官身到處且爲家。
六房吏散無留事，滿袖亂紅攜落花。
春晝
作者：鄭剛中
朝代：宋

深村春晝永，事事不相關。
花少蜂蝶瘦，水清鷗鷺閑。
柏香熏紙帳，竹枕傍屏山。
付與翛然夢，樂哉天地間。
春熱
作者：鄭剛中
朝代：宋

地氣冬来不復藏，桃花都向臘前芳。
無寒疑是青春老，耐靜從他白日長。
野蝶舞餘還自去，沙鷗飛斷卻成行。
迎風儘著單衣坐，净几留心看藥方。
春雨村居
作者：鄭剛中
朝代：宋

茅簷竹屋吹山風，兩山流水環西東。
如閉篷窗小舟坐，四面煙雨春濛濛。
塊然擁被看周易，炯炯萬象羅心胸。
瓶罌所容可半斗，妙理盡在皤腹中。
明朝晏起寒庖空，市小米賤升斗豐。
攜籃挑薺奴勿慵，熟煑爛糁供乃翁。
時官多以封州俸薄井邑蕭條居處湫隘爲歎觀如聞而賦之
作者：鄭剛中
朝代：宋

相逢都說在天涯，祿似蠅頭舍似蝸。
畫角樓前皆郭外，虚棚竹上是人家。
草深正恐鹿爲虎，日暮漸迷鷗與鴉。
老子豈知差别相，髙眠飽看荔枝花。
晚凉小酌
作者：鄭剛中
朝代：宋

城頭暮角送闌暑，倚檻頃之風滿襟。
去鳥漸迷山落日，鳴蟬忽靜木垂陰。
弄雲初月光猶淡，出水新荷綠未深。
蕭散晚凉君解否，一杯尋見古人心。
晚春有感
作者：鄭剛中
朝代：宋

櫻桃已熟酴醿放，春去雖忙意尚誇。
葉底紅圎珠映樹，架邊香瘦玉開花。
有書可讀常無暇，對月方閑柰憶家。
始悟渭城寒夜唱，餅爐須是小生涯。
晚望有感
作者：鄭剛中
朝代：宋

霜作晴寒策策風，數家籬落澹煙中。
沙鷗徑去魚兒飽，野鳥相呼柿子紅。
寺隱鐘聲穿竹去，洞深人跡與雲通。
雁門踦甚將何報，萬里堪慚段子松。
晚村
作者：鄭剛中
朝代：宋

暑雨霽餘飛，翻溝水鳴玉。
半規入嵐霧，平疇愈新綠。
時有牧歸牛，一笛過山曲。
吾廬附幽深，四面蔭修竹。
垂雲下林梢，驚鳥自爭宿。
夜色迫書卷，呼童具燈燭。
晚雨
作者：鄭剛中
朝代：宋

連日午後雨，勢欲漂茅屋。
雨從炎海来，初不洗煩溽。
殘虹掛雲端，落照明如燭。
舍中不勝困，散步眺林麓。
渾無一葉動，寂立類枯木。
徘徊傍西簷，意頗不自足。
舉扇招微風，送之入修竹。
暑雨
作者：鄭剛中
朝代：宋

結廬在深寂，芳簷蔭松蘿。
天晴風日温，時有燕雀過。
今兹夏暑雨，衡門可張羅。
永嘆復自慰，幽興吾亦多。
暮春
作者：鄭剛中
朝代：宋

雕巧春風弄物華，有春無巧是天涯。
鳩鳴近似見桑葉，村暗全然無杏花。
曉起
作者：鄭剛中
朝代：宋

昨夜花間成酩酊，今日天風吹始醒。
爐香深炷坐中庭，獨看竹梢移午影。
書室中焚法煑降真香
作者：鄭剛中
朝代：宋

村落縈盤草半遮，到門猶未識人家。
終朝静坐無相過，慢火熏香到日斜。
書齋夏日
作者：鄭剛中
朝代：宋

五月困暑濕，衆謂如蒸炊。
惟我坐幽堂，心志適所怡。
開窗面西山，野水平清池。
菱荷間蒲葦，秀色相因依。
幽禽蔭嘉木，水鳥時翻飛。
文書任討探，風靜香如絲。
此殆有至樂，難令俗子知。
有客問予每日何事客退賦此
作者：鄭剛中
朝代：宋

杜門管得酒瓶乾，餘事誰能著眼看。
髣髴殘香幽夢斷，冥濛細雨落花寒。
林梢寺隱孤鐘晚，水外人喧社飲懽。
萬里一身聊爾耳，此生惟覺上恩寬。
有客致木綿椅坐爲山齋之用
作者：鄭剛中
朝代：宋

桃歇冬花蕉葉乾，寒到廣東真是寒。
山齋竹椅冷如水，欲以薦坐無蒲團。
鄰翁未必藉華罽，顧此流落心所憐。
臨溪汲水下藍碧，爲染吉貝包木綿。
長針引線作方衲，軟暖厚薄無一偏。
雖是凝塵少来客，瘦骨整衣身獨便。
領君此意覺温甚，我亦虚坐其敢安。
家世窮愁豈今日，廣文之老先無氈。
未至鼎州道旁有甘泉既酌泉過松竹百步投宿小寺翌日又酌泉登輿松竹間蘭香甚盛感而賦之時自移封
作者：鄭剛中
朝代：宋

一宿招提又裹糧，寸心孤影自匆忙。
客從瘴嶺暑邊過，蘭在幽林深處香。
動靜於人曾兩意，升沈如夢亦都忘。
但悲垂老恩無報，淚眼瞻依日月光。
村居二首·其一
作者：鄭剛中
朝代：宋

山風拂拂堕松釵，午日亭亭覆矮槐。
一唾閑名歸酒盞，萬鈞清思入詩懷。
村居二首·其二
作者：鄭剛中
朝代：宋

清心只有前溪水，息念唯憑一炷香。
不覺青春倐過去，滿村桑葉吐新黄。
杜門
作者：鄭剛中
朝代：宋

柴門深閉豈須開，謂可張羅亦陋哉。
閑聽竹間幽鳥語，絕勝門外俗人来。
枕上
作者：鄭剛中
朝代：宋

三面屏圍屈曲山，篆爐灰冷柏無煙。
霜鐘不管春陰薄，聲到寒窗客夢邊。
枕上聞雪聲
作者：鄭剛中
朝代：宋

日落天風徹骨清，疏疏玉片舞中庭。
夢回細響鳴松竹，誤作春蠶食葉聲。
柳子厚放鷓鴣詞首章曰楚越有鳥甘且腴嘲嘲自名爲鷓鴣前日相識惠野雞一籠云骨脆而美糁之良妙視之則鷓鴣也使庖人具蔬食作小詩送之山中
作者：鄭剛中
朝代：宋

腸腹元無一字書，杯羹那敢嗜甘膄。
廚人不用催煙火，已學羅池放鷓鴣。
栽竹
作者：鄭剛中
朝代：宋

信緣移老竹，觸暑種瓜根。
小雨回生意，蒼苔覆斸痕。
影還隨舊葉，凉已到清尊。
相對如佳友，何妨儘閉門。
栽竹種紅蕉後數日阻雨不見賦小詩
作者：鄭剛中
朝代：宋

瘦竹犯寒扶直節，蕉花垂老抱丹心。
小園半月隔風雨，搔首相望空苦吟。
桂陽本覺院以屯將兵住持舜長老於前山松竹深處結草庵居之求詩擬而不與
作者：鄭剛中
朝代：宋

咫尺樓臺是上方，問師何事此中藏。
解頥謂我隨緣好，不欠中庭一炷香。
梅
作者：鄭剛中
朝代：宋

斷橋斜路水聲平，茅舍疏籬月色新。
千里故人如念我，不妨早寄一枝春。
梅
作者：鄭剛中
朝代：宋

默坐觀書久不言，爲梅驅我到詩邊。
月明孤影瘦如畵，曉起數枝清欲仙。
梅花
作者：鄭剛中
朝代：宋

擬求冰雪向劉义，琢作方壺不带霞。
要把露華和月貯，將歸書室浸梅花。
梅花
作者：鄭剛中
朝代：宋

玉骨透花寒，冰壺清露滴。
暗香驚返魂，移自芝蘭側。
殷勤置書几，粲粲百態出。
徘徊欲與語，奈此雪霜色。
髙標邈難親，欲疏還不得。
箇中須有詩，苦覓不到筆。
要須明月来，託之問姑射。
梅花三絕·其一
作者：鄭剛中
朝代：宋

温温玉質傲天貞，俯視凡花出後塵。
静對寒林守孤寂，有顔氏子獨甘貧。
梅花三絕·其三
作者：鄭剛中
朝代：宋

水邊寂寞一枝梅，君謂髙標好似誰。
潔白不甘蕪穢没，屈原孤立佩蘭時。
梅花三絕·其二
作者：鄭剛中
朝代：宋

樹老根危雪滿巔，令人頗憶魯公賢。
同時柔脆皆僵仆，正色清芬獨凛然。
楊思恭惠酒作小詩戲之
作者：鄭剛中
朝代：宋

炎炎酷暑日偏長，饞吻常思累百觴。
封寄瓊醅雖甚美，一甕何以潤枯腸。
樓樞密過華山浩然有念古慕希夷之心謹用韻作二詩以箴之·其一
作者：鄭剛中
朝代：宋

四皓已閑猶管事，留侯事了始求仙。
仙人石上出一手，寓意後人非偶然。
樓樞密過華山浩然有念古慕希夷之心謹用韻作二詩以箴之·其二
作者：鄭剛中
朝代：宋

且說髙皇寬法律，從他漢武好神仙。
關中脫使鬧如鼎，自屏山樊能安然。
次桐廬
作者：鄭剛中
朝代：宋

回舟逆水甚徐徐，尚距桐江百里餘。
只有夢魂無阻礙，夜来先已到吾廬。
正月十一夜燈開雙花
作者：鄭剛中
朝代：宋

鉛杯壓短檠，清膏沃虚草。
炯炯孤焰瘦，吐此雙花好。
誰爲夜氣温，暗助春風巧。
碎翦朝霞紅，緣以金粟小。
或云兩玉蟲，飛来抱釵杪。
美人輕燎之，要看火中寶。
我聞道家和，可以感穹昊。
門闌將有喜，每事吉先兆。
而我方朽衰，負戾落南嶠。
胡爲今夕光，熠熠似相報。
無乃天地慈，四海施洪造。
陽和隨根性，溥爲脫枯槁。
吾其得歸歟，頂戴君恩老。
此心
作者：鄭剛中
朝代：宋

金華山下赤松鄉，何日横門杜短墻。
皮几鶉衣甘淡泊，竹陰花徑任徜徉。
雨餘靜聽溪流激，風過時聞稻米香。
緘負此心剛未遂，羨渠陶子傲羲皇。
歲暮
作者：鄭剛中
朝代：宋

頑風動高空，陰雲壓平野。
霰雪跳珠璣，歷亂擊疏瓦。
袖手對寒窗，寂寞如噤啞。
良朋莫相過，誰可慰懷者。
豈不念得醉，傾壺絕餘瀉。
火銷燈燼殘，一被不踰踝。
天道無私窮，其窮則命也。
每年家釀留一器以奉何元章今年持往者輒酸黄不可飲再以二尊贖過仍爲此詩云
作者：鄭剛中
朝代：宋

吾廬託窮巷，有酒無佳客。
年年家釀香，延首定攀憶。
分持遠相遺，豈問杯杓窄。
所貴明月前，共此一尊色。
去年冬苦寒，雪水填四澤。
甕面蟻不浮，弱糟無勁力。
瓶罌貴潔清，而器不親滌。
泥封意雖勤，審視頗無則。
如聞近所往，惡味同食檗。
恨無醇德將，非緣踰日昃。
大類獻空籠，報賜煩雙璧。
想當設肴餌，清興隨太白。
流涎不及味，顧我豈逃責。
我貧如陶侃，每蒙鄰舍德。
墻頭有餘惠，不敢自專得。
今復再分獻，庶以補前慝。
願公領微衷，畢此無餘瀝。
每歲正月度太陽嶺半山間有梅花嘗以此時開每見必折一枝丙午歲成一絕
作者：鄭剛中
朝代：宋

孤根抱石半巖生，玉骨知春自發榮。
我有此間来往債，年年須挽一枝行。
民入錢抱儥公庫東塘決水取魚甚盛漁翁謂抱儥者販婦則旁午於塘上者皆婦人也
作者：鄭剛中
朝代：宋

積水翻深畎，輕舠徧遠灣。
鳴榔時撥刺，挈網亂斕斒。
販婦貪趨市，漁翁喜動顔。
輸他鷗鷺飽，煙際不勝閑。
水碓
作者：鄭剛中
朝代：宋

遶岸車翻水碓鳴，誰於舂事亦經營。
斯民惜費蓋如此，力役從今莫漫征。
沈商卿硯
作者：鄭剛中
朝代：宋

眼明見此超萬古，色如馬肝涵玉質。
白圭之玷尚可磨，澀不拒筆滑留墨。
河池秋雨
作者：鄭剛中
朝代：宋

一雨一凉秋氣味，添愁添病客情懷。
故園十畝檀欒好，箇裏歸心未得諧。
法會堂前蒲萄一架每晨日至其上廚人輙報飯具感而爲此
作者：鄭剛中
朝代：宋

竈下釡聲成菜糁，階前日影上蒲萄。
頑童不用催人飯，每食焉知愧爾曹。
泮宫出示盛作一編幷諸父還還集一册作二十八字先還其編
作者：鄭剛中
朝代：宋

墨带殘膏濃復淡，筆生春意睟而温。
昨朝借我還還集，須信芝蘭别有根。
浦江書院中
作者：鄭剛中
朝代：宋

弱雲障陰黑，疏雨弄纖細。
寒燈不生花，庭戶起愁吹。
蟲話已停聲，夜半亦何啻。
失手置書卷，撫心自驚悸。
念此十年間，分明隨夢寐。
一從雙鶴飛，顧影亦顦悴。
病添女子愁，貧喪丈夫志。
遠去松楸旁，團聚類兒戲。
千金買卜龜，所用良失計。
孤悲愈綢繆，萬感集腸胃。
捲被拂空床，斑斑落清淚。
浦江道中
作者：鄭剛中
朝代：宋

驚憂度歲月，靡覺佳序臨。
玉露破金菊，方知秋氣深。
浦江道中三絕·其一
作者：鄭剛中
朝代：宋

瘦骨巖巖禍患餘，追随人事愈馳驅。
何時洒掃松楸畔，小蓋茅庵只讀書。
浦江道中三絕·其三
作者：鄭剛中
朝代：宋

寒梅蓄積香成蕾，古柳安排綠入絛。
景物年年覺新好，所憐幽獨自蕭騷。
浦江道中三絕·其二
作者：鄭剛中
朝代：宋

籃輿風緊揭疏簾，雨著春衣潤欲粘。
滿眼陰雲壓平野，此時懷抱惡憎嫌。
海棠
作者：鄭剛中
朝代：宋

幾樹繁紅一徑深，春風裁剪錦成屏。
花前莫作淵材恨，且看楊妃睡未醒。
海濱石有根莖而生類于芝者俗呼爲石花已爲作記今日敷設花座嚴置淨室普奉十方用結山齋淨緣爲此偈曰
作者：鄭剛中
朝代：宋

幻化無窮，天巧難覷。
諸香妙華，種種呈露。
都隨春来，亦隨春去。
繽紛顛倒，與空同處。
此華希有，周流四序。
雨風霧烟，盈虚朝暮。
以何因緣，其體堅固。
無顔色染，無開落故。
涉園偶成
作者：鄭剛中
朝代：宋

頹齡正是投閑好，膽薄誰知與拙兼。
棋信天機那論失，酒隨客量不教添。
靜衝小雨看花蕾，時撥蒼苔候筍尖。
幽鳥葉間如有語，比翁難作逸群髯。
清明前三日將晚風雹大作枕上賦此
作者：鄭剛中
朝代：宋

寒雲壓初曉，簷溜如飛瀑。
驚雷下簷来，萬瓦鳴枯竹。
長髯不敢臥，起視亂雙目。
報言此何祥，衆寶歸我屋。
細大同繭栗，照耀比燈燭。
又如傾水晶，一掃可數斛。
翁速共羅取，富者人所欲。
長髯爾何癡，妄相堪捧腹。
降雹注大雨，是豈誦不熟。
都緣春風老，地遠孤花木。
瘴裹荔枝林，東皇意寧足。
騎龍作清明，雲間散珠玉。
清明前十日大雪二首·其一
作者：鄭剛中
朝代：宋

五花素色逼窗簷，紙帳重將布被添。
天爲韶陽太妖冶，故令翦水作清嚴。
清明前十日大雪二首·其二
作者：鄭剛中
朝代：宋

南山春晏蕨生芽，怪得清寒數倍加。
一雪洗將紅紫去，髙低林樹試瑤花。
清明前風雨兼旬城外桃李無在者書室中有酴醿一缾置之甚久蓋風雨所不及也爲賦五韻
作者：鄭剛中
朝代：宋

素質吐孤芳，柔條敷瘦綠。
誰將刻楮手，作此數蕤玉。
園林烟雨多，百卉飛蔌蔌。
小室偶深静，花意猶清淑。
置之硯席間，鼻觀常芬馥。
渡胡源口二絕·其一
作者：鄭剛中
朝代：宋

暫出箯輿上小航，眼明重喜見江鄉。
夢魂孤寄浪頭宿，一夜随潮入富陽。
渡胡源口二絕·其二
作者：鄭剛中
朝代：宋

梨棗迎霜壓樹黄，蓋茅新屋漸成行。
人情喜見兵戈息，路上時聞酒甕香。
潘叔愚詩有歸家更讀萬卷書之語義榮司諫爲其未切於道也則作詩以警之而其序乃有終日談禪之語鄭子聞而笑之且書既不必讀則禪亦何必談乎復作一詩呈司諫公用前韻也
作者：鄭剛中
朝代：宋

弟見兄賢文學飽，意欲書卷窮探討。
兄知紙上道不真，爲弟談禪說枯槁。
弟兄遊戲作三昧，妙語生風洗煩惱。
頭鑽故紙大是癡，口祗談禪癡不少。
冥冥道妙不容聲，口語文書俱未了。
雖然公豈不解此，慧力絕人先洞曉。
暫借北山葛藤話，誘引群生入深渺。
雲堂齋散歸時想，自把萬緣俱一掃。
潞公與梅聖俞論古人有純用平聲字爲詩如枯桑知天風是也而未有用側字者翌日聖俞爲詩云月出斷岸口照此别舸背獨且與婦飲頗勝俗客對大爲潞公所賞追用其語作側字四絕平字梅花一篇 側字 其一
作者：鄭剛中
朝代：宋

久雨閉陋室，薜荔絡敗壘。
乙子語大慧，我聽勿入耳。
潞公與梅聖俞論古人有純用平聲字爲詩如枯桑知天風是也而未有用側字者翌日聖俞爲詩云月出斷岸口照此别舸背獨且與婦飲頗勝俗客對大爲潞公所賞追用其語作側字四絕平字梅花一篇 側字 其三
作者：鄭剛中
朝代：宋

節物暗老我，壮志特未已。
事業力自致，貴賤命可委。
潞公與梅聖俞論古人有純用平聲字爲詩如枯桑知天風是也而未有用側字者翌日聖俞爲詩云月出斷岸口照此别舸背獨且與婦飲頗勝俗客對大爲潞公所賞追用其語作側字四絕平字梅花一篇 側字 其二
作者：鄭剛中
朝代：宋

具酒作社飲，此事古倡始。
孰肯具果蔬，被肘醉子美。
潞公與梅聖俞論古人有純用平聲字爲詩如枯桑知天風是也而未有用側字者翌日聖俞爲詩云月出斷岸口照此别舸背獨且與婦飲頗勝俗客對大爲潞公所賞追用其語作側字四絕平字梅花一篇 側字 其四
作者：鄭剛中
朝代：宋

案上具筆硯，砌下秀菊杞。
我顧乏大屋，尚賴有此爾。
潞公與梅聖俞論古人有純用平聲字爲詩如枯桑知天風是也而未有用側字者翌日聖俞爲詩云月出斷岸口照此别舸背獨且與婦飲頗勝俗客對大爲潞公所賞追用其語作側字四絕平字梅花一篇·平字梅花
作者：鄭剛中
朝代：宋

江梅非凡根，先春花南枝。
玲瓏皆瑤英，雕鐫誰爲之。
天髙孤芳寒，風来幽香随。
朝暾晞霜華，蘭膏塗真妃。
移之當疏簾，吟腸清相宜。
吾將讒花神，妖紅徒紛披。
何如今江梅，芬芳無休時。
終愁芝蘭嗔，侵渠名聲衰。
濛濛雨中春
作者：鄭剛中
朝代：宋

濛濛雨中春，回首失殘臘。
茸茸亭前草，新舊已相雜。
纍囚守僧窗，日懼萬鈞壓。
有罪可糜軀，無僕堪荷鍤。
門前蒼蘚深，戶外蛛網合。
時與逢迎者，雲中一孤塔。
焚香
作者：鄭剛中
朝代：宋

五月黄梅爛，書潤幽齋濕。
柏子探枯花，松脂得明粒。
覆火紙灰深，古鼎孤煙立。
翛然便假寐，萬慮無相及。
不知此何参，透頂衆妙入。
靜處動始定，惟虚道乃集。
心清杜老句，髙韻不容襲。
餘馨夢中殘，密雨窗前急。
無俗軒
作者：鄭剛中
朝代：宋

軒前疊小山，山下生新竹。
秀色逗幽光，都作軒窗綠。
公来坐其上，更置一株玉。
岸巾人亦凉，意飽不須肉。
落屑隨飛香，是中安有俗。
無兔而用雞毛無直幹而用粗竹坐是二者故封川難得筆近有工以羊毛易雞以松梢當竹筆既勁利而管尤可喜爲賦四絕句·其一
作者：鄭剛中
朝代：宋

小鏤松梢作管城，肉枯鱗瘦不妨輕。
快隨醉客翩翩處，尚带山頭風雨聲。
無兔而用雞毛無直幹而用粗竹坐是二者故封川難得筆近有工以羊毛易雞以松梢當竹筆既勁利而管尤可喜爲賦四絕句·其三
作者：鄭剛中
朝代：宋

何用生花曾入夢，豈須大筆要如椽。
自應優冠湘東品，斑竹容渠作比肩。
無兔而用雞毛無直幹而用粗竹坐是二者故封川難得筆近有工以羊毛易雞以松梢當竹筆既勁利而管尤可喜爲賦四絕句·其二
作者：鄭剛中
朝代：宋

老根先入遠煙膠，更取纖枝束細毫。
再作一家香氣聚，幽人研弄亦風騷。
無兔而用雞毛無直幹而用粗竹坐是二者故封川難得筆近有工以羊毛易雞以松梢當竹筆既勁利而管尤可喜爲賦四絕句·其四
作者：鄭剛中
朝代：宋

不因蒙製巧相規，柯葉風霜未改移。
今抱寸心何所用，助君多寫歲寒詩。
無寐·其一
作者：鄭剛中
朝代：宋

瓦裂慨平生，無眠枕半橫。
逐臣常內訟，謫夢自多驚。
投曉星河澹，近山鐘鼓清。
晨炊知米賤，猶恐費經營。
無寐·其二
作者：鄭剛中
朝代：宋

孤衾萬感不能平，籍也捫心未覺盲。
疏雨過雲纔數點，宿酲扶夢正三更。
瘴煙侵我須教老，春物牽愁自在生。
疇曩犬雞無寸效，如今方愧子真耕。
無詩
作者：鄭剛中
朝代：宋

草創園亭隨意坐，任緣花竹倩人栽。
雁聲與客將寒去，枊色知春有信来。
逸氣暫時因酒見，物華空自把詩催。
案頭禿筆無才思，不賦一言真陋哉。
無題
作者：鄭剛中
朝代：宋

柳色幾番隨雨暗，蕉心閑處向人開。
箇中豈得無詩句，滯思如膠索不来。
無題
作者：鄭剛中
朝代：宋

池塘好處煙迷柳，簾幕昏時雨過山。
燕子不知春有恨，銜將花片入梁間。
無題
作者：鄭剛中
朝代：宋

雨出筍尖髙玳瑁，風開花蕾入臙脂。
恐須費盡東君力，造化無心本不知。
牡丹
作者：鄭剛中
朝代：宋

既全國色與天香，底用家人紫共黄。
卻喜騷人稱第一，至今喚作百花王。
獨坐
作者：鄭剛中
朝代：宋

午枕幽禽破夢時，明窗過日竹陰稀。
小爐翻轉香殘燼，猶有清香一縷飛。
獨坐偶書
作者：鄭剛中
朝代：宋

焚香閉草廬，滯念掃無餘。
世事尤宜静，交情只可疏。
屈伸當視蠖，濕沫戒如魚。
暖甚一窗日，三冬宜讀書。
玉女泉以招提孤僻而名高華清泉坐天寶荒淫而取誚元章寺丞作古詩一章廣坡公之意爲抱器適用而不擇所處者之戒鄭子竊謂天下之邪正美惡分明如黑白其有失所處者非知而爲之蓋見善不明而自以爲是也自以爲是則雖有先生之辨將奈之何哉次韻作玉女泉
作者：鄭剛中
朝代：宋

安陸玉女泉，寒流隱叢薄。
驪山華清泉，顯貴頗昭焯。
二泉仙所留，暖氣注潺灂。
後世入山人，塵垢賴疏瀹。
詩翁道眼明，賢否善商擢。
以謂驪山泉，有過不可藥。
其他雖寂寥，清譽未衰落。
都由天寶時，淫侈正乖錯。
山水濫榮遇，譏誚亦難濯。
出自安陸者，于今澹如昨。
耕樵資滌弄，巖竇不扃鑰。
地僻號幽窮，名高等河洛。
猶人抱材器，戒在羞寂寞。
詭笑事權豪，温顔捧杯杓。
豈不暫羶香，遺臭非略略。
噫嘻此誠然，但可付談噱。
趣向如東西，岐路本來各。
君子有顧藉，小人無愧怍。
營營在聲名，遑恤墮溝壑。
如古李赤者，章句頗能作。
溷鬼豈不汙，自謂得所託。
清都與鈞天，盛事咤揮霍。
諂面就椒蘭，挽救不可縛。
萬有一如赤，其肯在窮約。
乃知詩翁言，可忌亦可樂。
政恐清華池，憎翁非喜謔。
王倅生辰
作者：鄭剛中
朝代：宋

日馭駕輪入東尾，望後黑月將浹旬。
惟時十月二十四，積慶高門生異人。
霏霏霜華翦寒梢，天地嚴肅無妖氛。
秘藏和氣付賢者，粹然不受世俗塵。
觀其玉潤得嘉耦，羲之正恐爲前身。
自從平步官職場，事業磊落難具陳。
東陽古郡號富壤，寇火之後風俗貧。
征財榷利日擾擾，藉公獨與人爲春。
坐令七邑再生育，此德重大無比倫。
吾聞造物甚昭爽，報公以壽當如椿。
我公骨相已奇艾，道氣日日生精神。
他時雍容入廊廟，端以黄髮爲甫申。
題輿雖此暫留滯，隨分亦可酬佳辰。
庭前香霧欲雲起，可無一醉歡邦民。
王能甫作葡萄一枝於圓扇之上戲作小詩報之
作者：鄭剛中
朝代：宋

妙筆窺天頃刻成，渾如小架月初明。
扶疏老蔓敷新葉，下蓋纍纍紫水晶。
用立春韻和賣藥周道人
作者：鄭剛中
朝代：宋

萬金家信隔秋冬，欲往誰能化鳥工。
遷客何爲未幽死，直緣君有古人風。
用韻寄仲模
作者：鄭剛中
朝代：宋

又暖屠蘇入酒杯，可憐年去復年來。
但能雕琢愁肝腎，豈慣縱横强頰腮。
先子丘園荒不理，故人懷抱遠難開。
行藏事業皆前定，祗恐吾儕鬢髮催。
甲子春晴久三月晦得頻雨喜而爲二絕句·其一
作者：鄭剛中
朝代：宋

夜半風雷破久晴，四簷侵曉尚泠泠。
欣然擁被重尋睡，夢見漢中春麥青。
甲子春晴久三月晦得頻雨喜而爲二絕句·其二
作者：鄭剛中
朝代：宋

春晚鬰蒸如溽暑，朝来蕭颯似清秋。
千山雨後陰雲凝，三日樓前野水流。
甲寅九月末雨至十月二十三日得晴聞是日六飛進狩諸將告捷
作者：鄭剛中
朝代：宋

密雨重陰一月餘，似聞征馬又長驅。
怪来林外升晴日，已奏江邉報捷書。
甲辰年得男子經道以詩相賀因報之
作者：鄭剛中
朝代：宋

兩夢嘗占女子祥，偶懸弧矢亦非常。
渥洼方合生騏驥，枳棘安能出鳳凰。
自顧此身無遠業，所期前世有遺芳。
新詩相賀來何晚，湯餅惟公不在堂。
病後涉園
作者：鄭剛中
朝代：宋

百病相尋體未平，幽懷感物强星星。
地卑積潤野梅瘦，歲晚無霜山柿青。
覽鏡但存心慷慨，杖笻猶覺步竛竮。
如何每事難精進，日廢華嚴千字經。
病酒
作者：鄭剛中
朝代：宋

酲病初非病，尋真卻損真。
孤愁如送别，清渇欲生塵。
嗅菊時思杜，薰香未惬荀。
蔗漿知可析，莫致一甌新。
癸丑年暖閣初成
作者：鄭剛中
朝代：宋

枯葉寒梢夜夜聲，圍爐小閣喜初成。
護風簾密香烟潤，弄日窗低書卷明。
况有酒漿初暖熱，從他歲律自崢嶸。
塊然危坐得佳處，萬事人間一唾輕。
癸酉中冬四日江行
作者：鄭剛中
朝代：宋

新寒蕩餘暑，小雨結離愁。
行人向西去，江水自東流。
我趁孤船歸，回腸車萬周。
假寐槳聲中，清夢何悠悠。
恍若傅兩翼，飄然得浮遊。
仙風入山骨，佳氣遮林邱。
塵外人物古，雲間樓殿幽。
自念此何許，而容區中囚。
旁有老人笑，謂予失初謀。
貪前慕垂餌，遂爲香所鈎。
今兹窮瘁身，抱病炎荒陬。
終歲骨肉念，百年離合憂。
俛默事迎送，嗟嗟亦良羞。
予欲從之拜，江波拍船頭。
危坐記惝恍，熏心省愆尤。
玉玷容可磨，水跌那許收。
癸酉年梅花開已踰月而窗外黄菊方爛然
作者：鄭剛中
朝代：宋

江梅久矣報塗粉，籬菊傲然方鑄金。
嶺外四時惟一氣，難分冬霧與秋陰。
登嶽麓法華臺嶽麓兵火後寺已兩創惟臺爲舊物當時住持鄰道者物故二十年矣
作者：鄭剛中
朝代：宋

湘西嶽麓法華臺，四十年中又再来。
惟石與松如雅故，問僧幷寺已塵埃。
區區獨恨恩難報，負負無言志已頹。
退宿道相愁不寢，四簷春雨雜驚雷。
登烏奴
作者：鄭剛中
朝代：宋

金壺皤腹貯春醪，路入山堂腳腳髙。
但得遠塵寬俗鞅，不須臨下見秋毫。
發風水洞
作者：鄭剛中
朝代：宋

山逼新寒驚遠夢，風收細雨作初晴。
曉光微動鷗鷺起，黄葉亂飛旗幟明。
白居易有望闕雲遮眼思鄉雨滴心之句用其韻爲秋思十首·其一
作者：鄭剛中
朝代：宋

積雨蕩闌暑，一凉纔有望。
夜氣入燈花，細影搖書幌。
楓葉飛紅薄，夢到吳江上。
孤笛過蒹葭，鱸魚出烟浪。
覺来空惘然，猿子啼青嶂。
白居易有望闕雲遮眼思鄉雨滴心之句用其韻爲秋思十首·其一〇
作者：鄭剛中
朝代：宋

老松成偃蓋，瘦竹抱虚心。
清風度其中，瑟瑟韶濩音。
聽之遂熟寐，飄然歸故林。
三洞既微款，赤松亦幽尋。
髙樓訪沈約，四窗桐葉陰。
白居易有望闕雲遮眼思鄉雨滴心之句用其韻爲秋思十首·其七
作者：鄭剛中
朝代：宋

南方秋不悲，奈我居異鄉。
不見楓葉丹，但憐菊花黄。
掃迹燕如客，斜書雁成行。
夢中清愁闊，云此是瀟湘。
瀟湘連洞庭，何處是東陽。
白居易有望闕雲遮眼思鄉雨滴心之句用其韻爲秋思十首·其三
作者：鄭剛中
朝代：宋

天髙不礙眼，矯首見堯雲。
况復烟霧清，八荒静無塵。
垂空不可狀，變化何輪囷。
搖知五色光，上下藏北辰。
我今在人世，悵望那得親。
白居易有望闕雲遮眼思鄉雨滴心之句用其韻爲秋思十首·其九
作者：鄭剛中
朝代：宋

日落紅練净，山近空翠滴。
争枝鳥未棲，閉戶人先息。
孤坐明月中，寒光入胸臆。
衣潤毛骨冷，萬刼塵土滌。
誰知茅簷下，我獨對姑射。
白居易有望闕雲遮眼思鄉雨滴心之句用其韻爲秋思十首·其二
作者：鄭剛中
朝代：宋

頃隨千官群，曉入丹鳳闕。
侍立近金爐，下殿香未歇。
宫槐零露清，馬穏寧憂蹶。
日近長安遠，福過難辭拙。
聖主骨肉恩，孤臣眼中血。
白居易有望闕雲遮眼思鄉雨滴心之句用其韻爲秋思十首·其五
作者：鄭剛中
朝代：宋

天邊定何物，洗此瘴鄉眼。
初如黄金盤，便似白玉椀。
明河注其中，無處光不滿。
舉杯對之飲，萬慮覺蕭散。
竹風吹我睡，不得終夜款。
白居易有望闕雲遮眼思鄉雨滴心之句用其韻爲秋思十首·其八
作者：鄭剛中
朝代：宋

憶昨離帝都，一别遂如雨。
莊舄雖不病，亦作越人語。
茅屋終夜寒，單衣晝還暑。
荷葉未全蛀，桃花已微吐。
西湖蓮藕香，今也在何許。
白居易有望闕雲遮眼思鄉雨滴心之句用其韻爲秋思十首·其六
作者：鄭剛中
朝代：宋

西風催戶西，落葉動相思。
柏香穿石鼎，孤起學遊絲。
簾垂草亭静，籬菊弄幽姿。
萬物同一氣，榮悴只如斯。
哦詩詩未成，覧鏡添霜髭。
白居易有望闕雲遮眼思鄉雨滴心之句用其韻爲秋思十首·其四
作者：鄭剛中
朝代：宋

凉至欲飲酒，此興不可遮。
手提皤腹罌，傾之若流霞。
可但飲文字，搜尋到魚蝦。
忽焉見妙理，眼亂皆成花。
方知水底眠，杜老言不誇。
白蓮草亭前盆池所出也慣見紅華忽遇此本孤髙淡素有足愛者衆皆以比婦人而予獨以擬顔子云
作者：鄭剛中
朝代：宋

鮫人織綃已奇詭，輕梭引絲不濡水。
何爲玉人雕琢玉，亦在泠泠水泉底。
截肪磨玷既成花，蓋以青銅聳而起。
體色當從太虚来，五采世間俱一洗。
似云嫦娥醉步跌，誤墮汙渠出清泚。
又疑驪山妃子泉，老藕拔根浮到此。
斯言謾誕何足稽，况乃窮鄉寧有是。
我聞賢者在泥塗，其湼不緇豈無以。
外觀不逐紛華遷，虚室常隨吉祥止。
心齋自厭葷酒肥，坐忘盡黜青黄美。
薰然蓄積爲德馨，表裏絕塵無與比。
黄昏陋巷風雨寒，細看豈非顔氏子。
盆池白蓮
作者：鄭剛中
朝代：宋

芬陀利出盆池上，妙香薰我三生障。
月明風細愈嚴净，政恐下有威光藏。
益昌霪雨踰月負郭皆浸禱祠之後倉廩保全居民復業運使國博喜而賦詩輙成三絕句以報来貺·其一
作者：鄭剛中
朝代：宋

一月山前雨带風，拍天江水漲驚洪。
朝来莫怪波瀾靜，收向詩翁筆勢中。
益昌霪雨踰月負郭皆浸禱祠之後倉廩保全居民復業運使國博喜而賦詩輙成三絕句以報来貺·其三
作者：鄭剛中
朝代：宋

朝廷德澤徧封畿，避水人家即日歸。
獨愧因漂如木偶，未還田舍理柴扉。
益昌霪雨踰月負郭皆浸禱祠之後倉廩保全居民復業運使國博喜而賦詩輙成三絕句以報来貺·其二
作者：鄭剛中
朝代：宋

千倉積粟棟崔嵬，夜浸洪流亦殆哉。
不是脂膏天所惜，豈應水到卻平回。
盜焚浦江龍德寺經藏與卷軸化爲玉諸公談禈論佛指真畫僞如泥中洗泥余竊不取且火之焚物無所不壞獨經卷不隨土木灰燼者理固灼然豈俟多談因戲爲一詩然不可以付寺僧也
作者：鄭剛中
朝代：宋

盜火阿蘭若，一燎無餘屋。
獨此龍宫書，入火變爲玉。
琤然斷甓中，幖帙猶可目。
衆謂有哲匠，秘願發心腹。
提斧入崑山，雕鐫作奇福。
不然紙墨灰，委地安可觸。
或謂刻楮者，一葉尚難速。
誰能俄頃間，就此千萬軸。
吾聞一切法，萬物皆具足。
法存形豈忘，法壞形乃覆。
彼既自斷壞，智者莫能續。
是書佛所傳，法性妙含蓄。
無盡如虚空，生滅自興伏。
貞嘗無動搖，堅固莫摧辱。
文字遂因依，清凉逼炎酷。
吾又稽儒書，如彼莊周屬。
亦謂忠信人，水火不能毒。
矧此微妙語，天人共歸宿。
豈容輕破壞，一槩隨土木。
想當妖焰燃，人驚鬼神哭。
烟消火力寒，撥灰開韞匵。
告爾緇衣流，營修愈宜篤。
當求琅玕類，刳以函其牘。
勿謂字畫泯，不可事觀讀。
目擊道猶存，况復具輪轂。
相識惠菩提葉燈戲爲頌曰
作者：鄭剛中
朝代：宋

我有菩提燈，常照虚室內。
不用菩提葉，煩他巧裝綴。
是燈無晝夜，光明遍沙界。
癡風吹不滅，業雨漂不壞。
君如亦須此，市上實無賣。
歸向佛堂中，恐有一點在。
相識有遺予以紫石硯者謂是下巖石名曰玉斗予自湖南再轉之嶺畏行李重滯舊所用委棄不存正以無硯爲窘得之喜甚且愛其名捧而戲之曰亞父後爾尚無恙耶爲賦此
作者：鄭剛中
朝代：宋

眼如鸜鵒色如肝，此語傳聞謾有年。
李觀匣中方念往，范增撞後豈知全。
臨池欲試曾親滴，把墨重看未忍研。
何幸卻同郴筆句，貯雲含霧到封川。
眼昏
作者：鄭剛中
朝代：宋

月下對花燈下字，年来漸覺老相關。
頗思瞑坐收餘力，他日歸家祗看山。
睡起
作者：鄭剛中
朝代：宋

雨過雲深竹屋低，老人睡起亦多時。
風飄嫩竹侵簷入，手挽竹梢題小詩。
知識相問多以封州氣候寬凉爲言大暑中因念退之云郴之爲州在嶺之上中州清淑之氣於是焉窮矣封州去郴又幾里氣候不問而知因賦此篇
作者：鄭剛中
朝代：宋

退之序郴陽，水駛山不平。
中州清淑氣，至此鬰以停。
封州在炎方，更過郴幾程。
不瘴已甚幸，謂凉兹豈情。
山窮人盡瘦，草茂虎公行。
濃雲從地起，地氣還相蒸。
霔雨洞洗之，十日不得清。
閉門坐小室，欹尊視餘傾。
見酒暫懽喜，孤吟步中庭。
炎燠亦何有，感恩涙縱横。
石季平嘗爲于仲模詩改二字後仲模有詩來復用韻報之且慶朋友間漸能琢磨責善追復古風焉
作者：鄭剛中
朝代：宋

趙璧微瑕豈易攻，抉磨深賀得良工。
古人規誨有餘樂，近世交朋無此風。
二字相禆何預我，一篇兼報重煩公。
新吟若掛高門外，價比千金迥不同。
石季平題李南畫石之傍曰叠石爲山已是一重公案况畫者耶鄭子見而笑之明日戲成伽佗問隨緣云隨緣居士即季平道號也
作者：鄭剛中
朝代：宋

筆畫與石叠，二者均是假。
惟彼此間山，如叠亦如畫。
要當論真空，萬物同一馬。
隨緣判此公案時，不知筆作麽生下。
石希孟寄示賦論甚佳有未盡善處輙爲塗改因成小詩寄之
作者：鄭剛中
朝代：宋

寄我雄文麗且新，冰寒於水豈無因。
故將丹粉畫西子，要見濃塗淡墨人。
砌下兩修竹
作者：鄭剛中
朝代：宋

砌下兩修竹，翠色含烟新。
盡日肯相對，蕭然如可人。
清風動搖虚，亦不厭我貧。
時時一相過，吹拂席上塵。
二物有嘉意，慰我窮悴身。
常觀有道者，尚與鹿豕群。
奚必廣團聚，鬨鬨如飛蚊。
清風與修竹，吾不失所親。
砌下黄菊暮秋始開爲賦此篇
作者：鄭剛中
朝代：宋

小欄培土待重陽，雨洗金錢未肯忙。
終藉九秋扶正色，誰能三嗅爲清香。
陶潛屬意空詩好，胡廣隨緣卻壽長。
古昔風流無處問，碎花浮泛一尊黄。
磨茶寄羅池一詩隨之後以無便茶與詩俱不往今謾錄于此過眼便焚切勿留
作者：鄭剛中
朝代：宋

有人遺我建溪香，茶具鄰家自借將。
親磨無從親付汝，一推惟是一回腸。
趨庭愧我繆知鯉，證父憐兒那得羊。
淺啜飯餘深自省，再生天地屬君王。
禮部直舍枯竹嫩篠叢燕雀飛来欲折以二韻記云
作者：鄭剛中
朝代：宋

火邉遺竹但枯枝，瘦筍叢生未及齊。
篠嫩不禁風燕立，綠梢煙外起還低。
秋夜山居
作者：鄭剛中
朝代：宋

路轉城西一里餘，不妨山徑自崎嶇。
四鄰酒熟人常笑，萬木秋深葉不枯。
空翠入窗濃欲滴，夜凉扶月靜尤孤。
有時雖是風翻屋，賴我元無屋上烏。
秋夜聞雨
作者：鄭剛中
朝代：宋

海風吹屋亂疏更，花結燈昏背短檠。
暑避新凉知有漸，酒扶孤夢未曾成。
滿簾都作芭蕉響，四壁時兼絡緯聲。
曉起茅簷落餘滴，爐香癡坐不妨清。
秋思
作者：鄭剛中
朝代：宋

曉来自掃寒階净，雨後又還黄葉添。
秋色庭前容不盡，隨風蕭颯過疏簾。
秋雨遽凉
作者：鄭剛中
朝代：宋

數日窗無疏竹影，煙中長有萬絲飛。
不知小雨催時節，但覺朝来欠裌衣。
移司道中四絕·其一
作者：鄭剛中
朝代：宋

危梯破雪入河池，今日還轅歲一朞。
道是得歸元未是，卻移邊角利州吹。
移司道中四絕·其三
作者：鄭剛中
朝代：宋

千山似筍憐渠瘦，一水如藍對我寒。
今日看来心未靜，畫將歸去靜時看。
移司道中四絕·其二
作者：鄭剛中
朝代：宋

魚驚鼓吹寒猶出，烏避旌旗去肯留。
顧我才疏何所用，空將行李慁清幽。
移司道中四絕·其四
作者：鄭剛中
朝代：宋

隨車千騎鐵成圍，諸將前驅辨皷旗。
不似東陽村舍畔，芒鞋踏雨看山時。
窗前種小梅樹今年未著花但春来綠陰亂眼每過之必徘徊注視冀葉間或青圎如豆也成二十八言
作者：鄭剛中
朝代：宋

水邉移得竹邊栽，樹小條新花未開。
綠葉参差須細看，尚疑低處有青梅。
窘匱中復大雨殊憂悶聞諸僮聚食笑語爲賦一絕
作者：鄭剛中
朝代：宋

建瓴敗屋方傾雨，垂罄空囊正念饑。
漸見炊煙多笑語，可憐僮僕太無知。
竹間孤坐
作者：鄭剛中
朝代：宋

遠竹竹自如，親竹竹不可。
移床向前軒，與之相並坐。
受日一心虚，搖風萬塵破。
忽作雪窗聲，斷雲疏雨過。
竹間見雙蝶
作者：鄭剛中
朝代：宋

東山桃李錦成堆，粉翅飛飛又卻回。
向此相隨穿綠竹，須知端爲道人来。
答江虞仲機宜歸語
作者：鄭剛中
朝代：宋

侯公說行髙祖迎，趙璧在懷出秦庭。
白首屬國還漢旌，印綬纍纍妻嫂驚。
疏家叔姪辭公卿，彭澤柳外陶淵明。
又如長鋏成悲鳴，沂浴既罷風舞輕。
斐然成章孔不稱，浩然之志孟豈平。
登山臨水賦有情，回船上馬詩句精。
又如虜營之氣已見，華山之馬將逸。
丘園之夢欲成，天際之舟可識。
其在今兹則還報王事，秣馬脂車與離長安之日。
簡孫立之
作者：鄭剛中
朝代：宋

無分雙清岸醉巾，蒼頭煮藥與誰親。
空煩食指報珍味，阻向歌喉聽落塵。
檻外寒花應照戶，座中明水定生春。
仙翁若苦催歸旆，不比山齋酒困人。
簡潘義榮
作者：鄭剛中
朝代：宋

高槐記得綠陰垂，見公承詔趨丹墀。
今兹疏梅弄香粉，公坐鯁切還棲遲。
甘辭軟暖定速售，此獨難使壯者爲。
苦言瞑眩上所急，出林之木風摧之。
嗟吁世路每如此，我常感激横涕洟。
賈生妙論逮伊管，絳灌之屬猶可移。
長孺忠言豈真戅，其如御史能飾非。
到頭至始天所惜，未肯容易登臯夔。
且今投置在閑散，藥傷補敗終見思。
公還故鄉掃一室，古書名畫四壁圍。
賓客相過具杯酒，一笑萬事榮辱齊。
雖然公豈忘世者，終念后稷由己饑。
吾皇嘗膽愈思治，宣室賜對行可期。
當有今時張萬福，懽呼再拜迎公歸。
米盡
作者：鄭剛中
朝代：宋

米賤今年不論錢，雀鼠饜飫人留殘。
青蚨不過百枚去，可得明珠一斗還。
其如客寄已淹久，羞澀囊中無可看。
今朝欲寫魯公帖，四顧門外將誰干。
經營薄少置廚舍，呼童告使知艱難。
從今且作淖糜計，雜以山芋供兩盤。
嗟予是身亦老矣，造物未置饑與寒。
何當甑炊七寸粳，飯香及處皆同餐。
紀關隴
作者：鄭剛中
朝代：宋

十載三光分，號令南北阻。
四達禮義鄉，限礙成蠻楚。
帝王豈無真，社稷固有主。
欃槍不待射，避路過河滸。
職方閲輿圖，十已歸四五。
窮民病巨瘡，延頸待摩拊。
子翼上所親，暫輟自應許。
詔書下雲天，所至若甘雨。
車前拜且迎，稽首立如堵。
無家不壺漿，有市皆肴脯。
葉底窺烏鵲，墻頭出兒女。
其中老人者，横涕自相語。
脱命向鬼手，魂魄掛網罟。
豈料須臾身，復此見官府。
願上萬萬年，左右常伊呂。
護持三綱全，保我左田畝。
予前拜老人，愧謝難縷縷。
塗炭置赤子，不痛非父母。
如問嘗膽心，念念惟率土。
驚風吹昏沙，北望曾後汝。
成功當問天，字養難用武。
今兹結新歡，不試師一旅。
開籠出飛鳥，汝亦良得所。
予獨顧秦關，異世目可睹。
郊原掌心平，猶是周膴膴。
岡巒抱河洛，四面踞龍虎。
惟時蓋世英，制馭立區宇。
不應移造化，私用貯狐鼠。
見還雖必然，永保更精處。
銷兵聞造兵，欲取必知與。
吏良民自安，德盛豈招侮。
道義尊本朝，好約信強虜。
整頓天地間，事事皆就祖。
吾民百憂足，可使再辛苦。
冠巾作人家，耕鉏飽禾黍。
會須太清塵，一掃净千古。
兹行豈不勤，道里以萬數。
見公自清涼，蕭然失袢暑。
日随下幕吏，一馬行似舞。
月明見旌旗，夢寐聞簫鼓。
棗火餅肥炊，漿酸粟饒煮。
徧覧江山勝，腸腹浩撐拄。
不見少增重，政自太無補。
索酒
作者：鄭剛中
朝代：宋

奴僮爾趨勿遲久，去省缾中有餘不。
毋論多少速攜来，我已持杯先在手。
長年燠熱類炎夏，今日寒風透窗牖。
籬邊黄菊带清露，沙際疏梅似初有。
嘗臨書卷問古人，教我真筌如一口。
不須辛苦學餐霞，但祗開懷多食酒。
經月門無客客至必謂予此居蕭然如僧舍
作者：鄭剛中
朝代：宋

東望麟山聳若幢，碧羅盤曲注西江。
鄰家蜜滿蜂臣分，屋角窼成燕子雙。
門設雀羅遮坐客，燈排金粟照書窗。
須還住處如僧舍，拄杖挑雲到此邦。
綠净軒
作者：鄭剛中
朝代：宋

小小軒窗冷逼人，竹無俗韻水無塵。
正如蘆葦瀟湘浦，不見樊然花柳春。
綠凈軒
作者：鄭剛中
朝代：宋

我創新軒不費錢，小將屋壁敞東偏。
誰留止水涵千丈，今爲陳人洗萬緣。
樹近直疑藍作幕，月明方見玉爲天。
箇中豈敢容凡客，獨與清風泛酒船。
罪回祿
作者：鄭剛中
朝代：宋

回祿爲火神，威權尤貴重。
年來何失職，權爲盜所弄。
此盜假爾威，蜂蟻聚徒衆。
煌煌萬炬光，灼燎隨所縱。
烟氛障白日，烘炙盛騷動。
老幼哭無家，禍虐人所共。
使人不見此，聰明欲何用。
神而審其然，可得亡制控。
忍使盜意滿，生民負焦痛。
爾過不可文，反躬當自訟。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首·其一
作者：鄭剛中
朝代：宋

世態欹危轉覺難，年來宜我面西山。
高情不出窗几內，至樂亦非文字間。
願得好風常款款，不妨流水自潺潺。
箇中有味誰同享，俗子卑陬莫强攀。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首·其七
作者：鄭剛中
朝代：宋

經史何須萬卷開，書多方朔反詼諧。
能言正恐迷難出，絕學方知進有階。
角逐英雄都掃地，留傳功業謾磨崖。
若無反照觀心術，永墮諸塵萬事乖。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首·其三
作者：鄭剛中
朝代：宋

陋屋三間草蓋成，四時蘭菊薦芳馨。
但知後圃多栽橘，何必陽山獨采苓。
破睡雪花茶滿盌，慰懷春色酒盈瓶。
與人無怨亦無德，自覺長年心自寧。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首·其二
作者：鄭剛中
朝代：宋

不曾貪進不曾休，俯仰人間今白頭。
一切有爲皆妄幻，十方無礙足浮遊。
誰言學佛須披衲，頗笑求仙唯造樓。
只有隨緣是真諦，穏憑舟楫濟安流。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首·其五
作者：鄭剛中
朝代：宋

松林竹塢雨冥冥，對坐焚香一縷青。
掃壁靜開摩詰象，研朱閑點太玄經。
愚癡我豈能無漏，警悟人皆誚不靈。
允願凉風吹酗毒，要令舉世得醒醒。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首·其六
作者：鄭剛中
朝代：宋

瓜滿前疇菜滿畦，赤松屋北寺居西。
不村不郭常安穏，非律非禪自整齊。
靜見游魚潭底樂，任從幽鳥葉間啼。
此心得趣知誰解，一月寒光印碧溪。
義榮見示和禪月山居詩盥讀數過六根洒然但余素不曉佛法今以受持孔子教中而見於窮居之所日用者和成七首·其四
作者：鄭剛中
朝代：宋

官不追求盜不窺，得閑終日閉荆扉。
有時斸圃趁春事，幾度荷鋤隨月歸。
酒裏最思陶靖節，江邊時憶謝玄暉。
自知此外無他障，一任蕭然鬢髮稀。
翌日趙守轉以酴醿惠予用前韻謝之·其一
作者：鄭剛中
朝代：宋

壓架新蕤香未露，先得一枝天所付。
既得復持平等心，膽瓶轉施愚翁處。
翌日趙守轉以酴醿惠予用前韻謝之·其二
作者：鄭剛中
朝代：宋

染露檀心嫌粉白，數花欲作鵝兒色。
圃中不爲客分春，使君自有分春力。
老翁真箇似童兒汲井埋盆作小池退之句也去歲用此嘗爲小詩云半區茅屋裹疏籬無地容盆作小池祗有案頭翻筆墨老翁髣髴似童兒鄰舍老近以石方盆見借可容水三升置小魚其間終日觀之不厭復借退之全句成一絕
作者：鄭剛中
朝代：宋

誰鐫紫石僅如斗，我貯清泉將作池。
養得小魚終日看，老翁真箇似童兒。
聞杜鵑
作者：鄭剛中
朝代：宋

少年聞杜鵑，不領杜鵑意。
朝將書卷開，暮對春風醉。
啼急落花飛，不廢書生睡。
年来聞杜鵑，萬感集腸胃。
罪大畏斧鉞，恩寬見天地。
桑榆寄晚日，骨髓瑣深愧。
草舍燈火寒，瘴鄉烟雨細。
休作斷腸聲，孤臣已無淚。
聞百舌
作者：鄭剛中
朝代：宋

圓吭百舌語千般，豈是春来不耐閑。
爲見幽人無與語，故来相對作閑關。
胡德輝郎中由禮部出守桐廬同舍取令狐楚移石幾回敲廢印開箱何處送新圖之句字分爲韻某分賦移字
作者：鄭剛中
朝代：宋

春風吹楊花，楊花亂江湄。
中有使君船，雙橈倚漣漪。
少駐一盃頃，容我成此詩。
人生天地間，用舍當聽隨。
棟幹無衰氣，匠石寧肯遺。
姑存萬牛力，輕重惟所施。
方公在瀛洲，衆論稱瑰奇。
圖書浩探討，笑閲寒暑移。
取作南宫郎，漸欲爲羽儀。
雍容入青瑣，人以旦夕期。
承流急師帥，小試煩一麾。
淮陽正不惡，安用薄彼爲。
第令牧民心，常如護嬰兒。
休息戒擾動，飽暖毋凍饑。
清凈乃要道，中庸亦良規。
桐江古佳郡，幽勝公所知。
一水綠浩蕩，千峰影參差。
鳴鳩桑葉暗，雨過稲花垂。
不妨乘事外，時訪嚴陵祠。
囊中得新句，因風寄所思。
臘中會桂堂太守勸客滿觴嘗曰怕渡野塘寒酒罷且歸又曰月掛竹梢明愛此二語借爲兩詩云·其一
作者：鄭剛中
朝代：宋

不辭芳酒滿，怕渡野塘寒。
淡月侵燈暗，新春逗臘殘。
主人方鄭重，客意敢闌珊。
聚散皆如夢，相陪且盡歡。
臘中會桂堂太守勸客滿觴嘗曰怕渡野塘寒酒罷且歸又曰月掛竹梢明愛此二語借爲兩詩云·其二
作者：鄭剛中
朝代：宋

風穿花塢冷，月掛竹梢明。
淺量三杯酒，狂歌萬古情。
使旌浮夜色，歸棹有寒聲。
倦客無漿蔗，朝酲未肯清。
臘月三日義烏道上寄潘義榮
作者：鄭剛中
朝代：宋

天風生暮寒，一夜新雪積。
遲明兀箯輿，亂入山徑窄。
茅簷兩三家，雞犬不見跡。
冬令頃弗嚴，草木僣春色。
愆陽入桃杏，弄暖浪蘂坼。
肅然變霜威，犯者輙衰息。
獨餘山上松，不動與寒敵。
十丈偉標致，四面風淅瀝。
時於翠葉中，碎掛瓊玉白。
忘我道路嘆，但覺心志懌。
擁鼻作孤吟，清思浩無極。
臘月十三日送邢婿還鄉
作者：鄭剛中
朝代：宋

鄂渚分攜驚昨夢，如今豈謂一尊同。
塵埃萬里玉常潤，風雨對眠床亦東。
問得平安歸客子，留將思憶與衰翁。
征衫瘦着不須遽，漸向湖南春色中。
臘梅
作者：鄭剛中
朝代：宋

縞衣仙子變新裝，淺染春前一様黄。
不肯皎然爭臘雪，只將孤艷付幽香。
臨刈旱苗
作者：鄭剛中
朝代：宋

我懷高臥心，而爲貧所迫。
挽我赴塵賤，動與幽趣隔。
磽田能幾何，旱穂正容摘。
豈便得收斂，半屬租種客。
分爭既不賢，烈日仍暴炙。
勞生可羞嘆，皆爲糠籺窄。
使得二頃肥，凶年不相厄。
豈復論錙銖，驅馳在阡陌。
自當杜衡門，清坐對書册。
餘粟釀醇醪，笑似雙鬢白。
臨刈旱苗二首·其一
作者：鄭剛中
朝代：宋

黄梅雨斷水如湯，百日連秋苦亢陽。
所在自應知孝婦，孰云今尚有弘羊。
沛然天澤因誰靳，蠢爾黎民重可傷。
罪已佇聞須聖詔，中興仰首望君王。
臨刈旱苗二首·其二
作者：鄭剛中
朝代：宋

可怪書生命分窮，頻年荒歉苦天公。
枯陂盡作龜紋裂，旱穂渾如雀啄空。
佃客腰鐮癡不割，長官受狀遠難通。
歸來笑向兒童道，定是今年餓殺儂。
自寬
作者：鄭剛中
朝代：宋

瘴濃複嶺煙如墨，照以澄江一洗開。
芳草望中春去遠，落花寒處鳥聲回。
風飄空翠入修竹，潤滴幽蹊生綠苔。
不是從前賦清苦，未應得向此中来。
自憐
作者：鄭剛中
朝代：宋

木偶漂来萬里身，自憐藏拙向三春。
人窮但有哦詩債，意懶終無下筆神。
屋後雲深雞失曉，廚中飯盡鼠嫌貧。
五更小雨卻堪喜，數壠寒蔬色已新。
自笑
作者：鄭剛中
朝代：宋

他人將錢買田園，尚患生財不神速。
我今貸錢買僻書，方且貪多懷不足。
較量緩急堪倒置，安得瓶中有儲粟。
自笑自笑笑我愚，笑罷頑然取書讀。
自訟
作者：鄭剛中
朝代：宋

我昔貧時冬少袴，四壁亦無惟有柱。
自從腳蹈官職場，暖及奴胥妻子飫。
線因針入敢忘針，入室古云當見妬。
雲衢跌足泥淖寒，涕泣牛衣復如故。
銜恩省咎到骨髓，萬罪一愚難自恕。
山深坐覺困煙瘴，天闊日思沾雨露。
性中不愛賓客詩，亦或未然工部句。
文章誰謂不得力，陋儒豈是冠相誤。
至夜予編集經史專音
作者：鄭剛中
朝代：宋

送紙迎神各就醺，病奴難喚自關門。
暫收古訓書千字，静對寒燈酒一尊。
至夜獨酌二絕·其一
作者：鄭剛中
朝代：宋

一册韓文酒一杯，居然獨酌興悠哉。
夜寒徑醉即就枕，臥待新陽明日来。
至夜獨酌二絕·其二
作者：鄭剛中
朝代：宋

久苦群陰不可排，一朝驅退亦宜哉。
萬年誰上君王壽，爲奏門前欲泰来。
至日
作者：鄭剛中
朝代：宋

寒風已是識新陽，昨夜千林不禁霜。
七日欲知天道復，丈三先看土圭長。
至豫章茂直座上戲書
作者：鄭剛中
朝代：宋

憶與故人分此袂，倒指數年今不啻。
天涯何意得相逢，一笑向君聊破涕。
靜垂雙耳聽韶頀，濯洗凡襟無鄭衛。
頻将短燭翦寒花，正恐今宵如夢寐。
至金谿與康功
作者：鄭剛中
朝代：宋

客子遠羈棲，天寒夜幽獨。
擁被薦孤枕，感嘆不自足。
念與公平時，書卷共燈燭。
事業志遠大，可但慕爵祿。
騕褭頭不垂，果此先噴玉。
駸駸官職場，意氣已神速。
我方坐困苦，一命綫相續。
盜雖哀王粲，屢作碪上肉。
屋廬化飛烟，瓶盎無儲粟。
豈不鄰北阮，分者誰半菽。
今兹尋友朋，慚甲生面目。
波濤歲云暮，正作垂翅鵠。
公無遂獨笑，忍聽窮途哭。
良嗣以予生朝將至以古賦一首爲壽作三絕與之勉其省愆念咎當在念親之先·其一
作者：鄭剛中
朝代：宋

乾坤髙厚愛無偏，罪大其如未許憐。
莫向歲時加念我，共須憂畏補前愆。
良嗣以予生朝將至以古賦一首爲壽作三絕與之勉其省愆念咎當在念親之先·其三
作者：鄭剛中
朝代：宋

乳燕飛飛竹色深，阿樞嬌賀想同斟。
要知此日婦姑意，便是南方子父心。
良嗣以予生朝將至以古賦一首爲壽作三絕與之勉其省愆念咎當在念親之先·其二
作者：鄭剛中
朝代：宋

五月榴花照午時，三年知汝憶親闈。
小牋寫賦隨香到，信是今年已庶幾。
良嗣壬申年来爲生朝壽作一詩答之
作者：鄭剛中
朝代：宋

惟吾始生朝，汝祖五十八。
甫及賈誼少，祖易大夫簀。
懷綳至不天，能有幾歲月。
不得著斑衣，惨惨意常缺。
吾如汝祖年，汝已雙髻茁。
似我蒲伏歲，汝方事紳笏。
我更得祖壽，尚有十年活。
汝之事親日，加我一陪闊。
其如父與子，灾福勢相軋。
災勝福力微，萬罪如箭發。
向非天地恩，誰肉兩軀骨。
後效皆渺茫，前愆正磨刮。
今茲各天涯，瘴水東西隔。
汝作飛雲感，我類寸腸割。
天之加汝者，如與復如奪。
每見榴花紅，爲汝惜時節。
手持祝生香，自向爐中熱。
但願早團欒，盤餐共粗糲。
將此離别數，造物爲除豁。
小寬寒暑期，未作枯木折。
芙蓉
作者：鄭剛中
朝代：宋

池邊幾簇木芙蓉，浥露棲煙花更濃。
地有鮮鮮金菊對，賞時莫惜醉千鍾。
范才翁惠酴醿
作者：鄭剛中
朝代：宋

寶刀分惠過墻西，瘦比寒梅不肯肥。
只恐東風苦無賴，爲君吹作玉花飛。
范達夫硯
作者：鄭剛中
朝代：宋

范郎紫玉餘半圭，翻手作雲雨雹隨。
龍蛇起陸孔翠飛，雲收雨霽千首詩。
茉莉
作者：鄭剛中
朝代：宋

小鍤移根带蘚苔，暑中相對亦佳哉。
素英吐處祗如玉，清思牽人全似梅。
淺綠翦羅和葉看，真香擣麝逐風来。
觀君可與酴醿並，髙士寧容俗子陪。
茉莉
作者：鄭剛中
朝代：宋

嶺上老梅樹，歲晚等凡木。
霜風吹枯枝，曾有花如玉。
茉莉抱何性，犯此炎暑酷。
琢玉再爲花，承以敷腴綠。
憐渠一種香，徧歷寒與燠。
空庭三更月，酒醒人幽獨。
有如髙世士，含情不虚辱。
時於寂默中，至意微相屬。
鼻觀既得趣，就枕便清熟。
夢中見靈均，九畹皆芬馥。
茉莉
作者：鄭剛中
朝代：宋

真香入玉初無信，香欲尋人玉始開。
不是滿枝生綠葉，端須認作嶺頭梅。
荆州之川曰江曰漢曰沱曰潛曰三澨其澤曰雲夢漢志謂三澨在江夏竟陵竟陵即今之景陵復州是也春秋傳楚子與鄭伯田於江南之夢夢與雲自不同渡武昌道漢陽至復州非冬晴水涸則渺漫極目乃三澨之尾所謂夢澤也己已二月春水未生行蒲稗間累日將至景陵望孤城蓋大澤中之環堵州治即古章臺也
作者：鄭剛中
朝代：宋

江氣藏空闊，春雲壓洲渚。
蒲稗迷遠目，斷續川陸阻。
野鹿頗公行，寒花自幽吐。
不知何處村，時擊祭神鼓。
搖望景陵治，大澤置環堵。
行行即城闉，民舍雜官府。
編蘆辨門巷，具體亦何數。
幽哉沮洳旁，謂是囚伏所。
茅茨隱柴扉，一竹便撐拄。
四圍榆柳青，風擾亂花舞。
十日南窗下，臥聽清明雨。
此是古章臺，家山在何許。
草亭假寐
作者：鄭剛中
朝代：宋

菜畦深處短墻西，中有茅亭客未知。
天許病身全得懶，日烘春困恰如癡。
壁間花影簾休隔，案上書篇燕莫窺。
更語東風輕過竹，老夫假寐一些時。
草亭遠望
作者：鄭剛中
朝代：宋

村舍無樓可望遠，茅亭遠望似登樓。
飽看聚散雲無住，最愛縈回水自由。
詩思已隨芳草動，春寒少爲好山留。
誰將裘馬換美酒，與我同消萬古愁。
草亭遠望
作者：鄭剛中
朝代：宋

酴醿試玉在新條，風肅朝陽宿霧消。
侵曉不知花有露，清寒惟覺夢無聊。
草寮書事
作者：鄭剛中
朝代：宋

争巢野鵲噪木杪，得友黄鶯棲柳陰。
都與老夫供一笑，笑他禽鳥亦勞心。
荷花
作者：鄭剛中
朝代：宋

美艷向人花灼灼，青圓如鑑葉田田。
月明徙倚闌干處，細得真香憶去年。
菊花
作者：鄭剛中
朝代：宋

露染黄金一様圎，風来香在短籬邊。
雖然不解將春買，未與癡人當賭錢。
蕭山老儒余志寧求拙庵詩爲賦之
作者：鄭剛中
朝代：宋

紙窗竹屋閉幽深，古木簷頭對好陰。
大巧家風祗如此，世人何苦用機心。
薔薇
作者：鄭剛中
朝代：宋

一架薔薇四面垂，花工不苦費胭脂。
淡紅點染輕隨粉，浥徧幽香清露知。
虩虎捕蠅壁間極輕利砌下蝸牛宛轉涎中不勝其鈍許慎以蠅虎爲虩
作者：鄭剛中
朝代：宋

窗鏬回旋憐虩虎，階前遲鈍念蝸牛。
静中物理曾觀妙，一歎世間堪白頭。
衡嶽左右道旁茅舍竹門中有老人八十一歲宣和間嘗爲蕪湖尉因官火棄官寓湖湘無生涯學者時過之問經義遂相資助皆自言如是予飯其旁飯已即行馬上擬成
作者：鄭剛中
朝代：宋

茅舍柴門晝亦扃，松姿鶴骨向人清。
闔門饘粥千金重，九品冠裳一唾輕。
仁義到頭焉用稼，聲名真是豈其卿。
我慚瘦馬衝烟雨，不得從容慕老成。
西鄰桑間有隙地從可五丈其橫五分之一荒蔓瓦礫之所聚也鄰翁借予栽竹因賦之
作者：鄭剛中
朝代：宋

荒園茅塞閉墻隈，多謝西鄰借我開。
力課頑僮移斷甓，小通幽徑養蒼苔。
種雲無處容榿木，遮日聊須買竹栽。
十畝故鄉松與菊，不須便望主人回。
覽鏡
作者：鄭剛中
朝代：宋

短髮不盈梳，年來半斑白。
吾今四十二，敢望能滿百。
負郭苦無田，安居未成宅。
况復世路艱，國步日侵迫。
未必松楸旁，常得看書冊。
區區抱短見，貧賤中外隔。
寄此鄉國間，踪跡亦如客。
覽鏡酒杯空，浩歌天地窄。
觀橘花
作者：鄭剛中
朝代：宋

漸看綠葉秋来密，最愛輕花露未晞。
何日增枝充素裏，爲渠臨酒脫金衣。
觀溪漲
作者：鄭剛中
朝代：宋

入夏天不雨，溪流僅成派。
一夜漲梅霖，拍岸輒澎湃。
衝犯無隄防，奔騰起湍瀨。
鷗鷺驚以翔，蝦魚鼓而快。
聒耳如殷雷，聲勢殊未怪。
曉風吹亂雲，日出陰氣退。
所謂暴集者，縈紆已如带。
浩浩北海若，遐想見尊大。
溟漠函萬象，吞吐容百怪。
小哉此溪流，其涸可立待。
是以古君子，德量戒褊隘。
詩一首
作者：鄭剛中
朝代：宋

半區茅屋裹疏籬，無地容盆作小池。
祇有案頭翻筆墨，老翁彷彿似童兒。
諸暨道中遇雪
作者：鄭剛中
朝代：宋

亂花催臘舞江干，村酒沽来豈問酸。
僊女雲間休翦水，孤松嶺上不知寒。
謝潘令衛惠松木
作者：鄭剛中
朝代：宋

子美欲得廣厦千萬間，大庇天下寒士俱歡顔。
嗟我一室久疏陋，風飄雨剝堵不環。
欲具茅茨小編葺，斤斧四顧家無山。
誰謂潘郎坐華屋，肯爲湫隘興永嘆。
惠以南山好松柏，翦伐既就皆丸丸。
我今樸斵遂有日，居處可望庵冗寬。
方知廣厦庇寒士，子美之論非髙談。
古人骨朽髙義盡，習爲鄙吝風俗慳。
皆使如公眼青白，古人風義當復還。
吾聞淵明謝主人，冥報止謂因盤餐。
公今飯我德何啻，淵明詩來猶可攀。
譚勝仲卿有冊寶禮成新句用韻和呈
作者：鄭剛中
朝代：宋

寶函重鎖環金密，册櫝雙盤带錦斜。
長樂春風迎母后，未央和氣集皇家。
簾垂禁衛收黄繖，禮畢天仙下玉華。
班退笙鏞猶在耳，五弦歌舜未須誇。
讀光明經捨身品
作者：鄭剛中
朝代：宋

摩訶薩埵真奇特，虎口捐身資福德。
卻有同時畏避人，後来亦自成彌勒。
讀坡詩
作者：鄭剛中
朝代：宋

公詩如春風，著物便新好。
春風常自然，初不費雕巧。
又如荆山玉，不問多與少。
傳流落人間，皆作希世寶。
吾獨恨造物，生我殊不早。
不得拜堂下，朝夕事洒埽。
追扳邈難及，清淚出幽抱。
讀杜子美三大禮賦
作者：鄭剛中
朝代：宋

牢落長安賦就時，青苔到榻有誰知。
年踰四十猶無祿，筆下千篇祗有詩。
風雨飄零長是客，干戈悲梗獨憂時。
平生愛作驚人句，博得如今杜拾遺。
讀柳子厚若爲化得身千億散上峰頭望故鄉之句有感
作者：鄭剛中
朝代：宋

茅屋三間晝掩扉，遮藏足得訟前非。
雨餘燕踏竹梢下，風動蝶隨花片飛。
閑自鈎簾通野色，時因酌酒見元機。
思鄉化作身千億，底事柳侯深念歸。
讀蘇子美文集
作者：鄭剛中
朝代：宋

嗟乎，吾不及識子美，誦讀遺文淚如洗。
公文意氣何所似，猛虎負山蛟得水。
或如秋風入松竹，或如春温煦桃李。
文章乃爾人可知，何事亨衢半途止。
定應豪氣壓凡夫，不學持圓媚脣齒。
孤芳獨寄叢林中，安得飄風不狂起。
一盃失舉强名之，包裹鋒芒扼而死。
天乎天乎庸可問，如子美者使作滄浪之釣民爾。
讀蘭臺詩
作者：鄭剛中
朝代：宋

天遣長庚下碧空，再將太白作坡翁。
不然安得四十九，還宿潯陽太極宫。
讒桃花
作者：鄭剛中
朝代：宋

手提銅壺汲漣漪，去年曾浸寒梅枝。
今年汲水浸桃蕚，明玉之瘦紅粉肥。
夭夭灼灼豈不佳，如酒透骨春頗宜。
孰與山齋雪將飛，彼孤者芳抱清姿。
幽香入我苦吟筆，此意似非桃所知。
我今顛倒六鑿癡，對花下悟靈雲疑。
何人道眼絕世態，試以公論分妍媸。
東鄰有女厭綺縠，雷五不簪珠與璣。
貴谿道中四絕·其一
作者：鄭剛中
朝代：宋

人見寒雲凍欲垂，喧呼争願玉花飛。
誰知萬里征途上，季子嚢中未有衣。
貴谿道中四絕·其三
作者：鄭剛中
朝代：宋

村村土物各風烟，物性無私祗自然。
斂翼汀鷗随水下，藏頭野鴨傍沙眠。
貴谿道中四絕·其二
作者：鄭剛中
朝代：宋

竹邉小徑跨寒溪，息念臨流萬慮非。
山鳥不知幽客意，背人相顧卻驚飛。
貴谿道中四絕·其四
作者：鄭剛中
朝代：宋

晚投村舍款柴扉，一望門前野色微。
西日堕雲斜照盡，半山秋雨落餘飛。
贈傳神者
作者：鄭剛中
朝代：宋

我向無中生出妄，君從妄裏卻求真。
葫蘆可畵雖依本，阿堵知君畵不親。
贈周希父
作者：鄭剛中
朝代：宋

憶昨被嚴召，同時具行李。
海風九月寒，孤翮相次起。
扁舟下雙溪，鼓棹共秋水。
覧勝定徘徊，得酒對歡喜。
欲得骨髓奇，先後獻天子。
六馭駐松江，端門晝髙啟。
披雲就堯日，五色炫光煒。
孤根際春陽，生動自兹始。
掄材有時相，小大聽所委。
茵馮忽東西，分此舊窗几。
公居陋室中，屋壁初料理。
人静夜燈孤，葉動聲入耳。
數日皆大風，簷冰凍相倚。
坐想髯鬢逸，清吟不知己。
慎書緘錦囊，莫貴洛陽紙。
贈張叔靖
作者：鄭剛中
朝代：宋

窮達乘除自有天，豈須騰上賦鳶肩。
千牛疾解多憂折，十駕徐行未必鞭。
再上公孫方見用，蚤成賈誼晚堪憐。
第令飽貯唐虞道，慷慨行觀孟子前。
贈范茂直
作者：鄭剛中
朝代：宋

范君才力信超群，與我暌離未十春。
脱體文章都換骨，從頭宦業便通神。
不應蓮幕淹餘刃，莫只花磚臥此身。
好傍玉皇香案立，放教膏澤下斯民。
越江之岸人家皆臨水種竹叠石作逕其屋蕭然嗟今齒髮踰壯方坐兵火驚焚安得一居如此見之不勝饞慕
作者：鄭剛中
朝代：宋

何人此地得幽居，竹石中間宅一區。
可意江山千百里，有情花木兩三株。
應無俗客驚吠犬，時有輕船過賣魚。
卜築他年期效此，更添數架古人書。
趙元信近来得小鬟歌曲便須熟寐此還是有所得否予戲成此偈
作者：鄭剛中
朝代：宋

清歌聲裏便髙眠，古老詩中借一聯。
猿抱子歸青嶂裏，鳥啼花落碧巖前。
趙子禮勸農回有詩和者盈軸然皆頌德詩非勸農也擬和二篇·其一
作者：鄭剛中
朝代：宋

山鄉窮甿不知春，鹵莽之種那復耘。
勸使一日臨郊坰，曰爾父老爾勿寧。
勅書勸諭因人情，要使秋稼如雲平。
饋爾飲食煩廚兵，爾醉且飽其力耕。
麻麥荏菽非一名，農有農事毋虚稱。
齒革羽毛上勿登，貰租但議頒殊恩。
自今無問陰與晴，扎扎聽爾耰鋤鳴。
趙子禮勸農回有詩和者盈軸然皆頌德詩非勸農也擬和二篇·其二
作者：鄭剛中
朝代：宋

山田磽薄髙低春，田者緣山嗔鳥耘。
惰農不趨林外坰，每以憚此求暫寧。
守出見之告以情，爾輩勿視米價平。
官今不用農爲兵，雖屢豐年自當耕。
醉飽酒食爾有名，田畯至喜非肇稱。
衆曰此亭公所登，願當甘棠頌公恩。
祁祁之雨明日晴，聽我吹豳擊鼓鳴。
趙知監惠牡丹二首·其一
作者：鄭剛中
朝代：宋

太守分花春滿盤，謂從郴嶺翦来看。
恩寬罪大方流涕，渠敢伸眉向牡丹。
趙知監惠牡丹二首·其二
作者：鄭剛中
朝代：宋

遠衝嵐霧香如故，再照春陽色轉紅。
親手滿缾添净水，一時回獻梵王宫。
辛丑正月十三飲南廳
作者：鄭剛中
朝代：宋

小槽瀝瀝流香乳，玉壺注入金鸚鵡。
甘脆鋪陳薦肴俎，環爐數客不停舉。
酒酣耳熱燈前舞，呼嗚不作兒女語。
未到山頹且撐拄，窗外濛濛正春雨。
辛未中春旦極熱流汗暮而風雨如深秋
作者：鄭剛中
朝代：宋

起来流汗對朝曦，暮雨如秋意轉迷。
信是嶺南秋半景，不須榕葉亂鶯啼。
辛未元夜
作者：鄭剛中
朝代：宋

輕寒擁山城，遠綠生春草。
迎神樂元夜，笑語聞蠻獠。
惟有團圓月，報我時節好。
寸燈豈爲孤，巵酒未爲少。
微醺短檠旁，人静茅屋小。
辛未除夜
作者：鄭剛中
朝代：宋

爆竹懶能熏，桃符又上門。
老身迷歲月，春色徧乾坤。
桂嶺家何在，茅堂酒滿尊。
小籠温衲被，清夢接黄昏。
辨畢方
作者：鄭剛中
朝代：宋

比屋皆良民，爲盜豈無以。
富足義所生，貧窮盜之始。
凍餓家無儲，追呼官不已。
妖幻隨鼓之，安得不群起。
縱火資盜威，勢固自應爾。
可笑說者愚，輙欲效柳子。
赤文而白章，召禍豈其理。
東南瓦礫墟，所向輒千里。
如何好事者，逐此不逐彼。
送仲列王
作者：鄭剛中
朝代：宋

去年我到柳垂金，今日君行柳再陰。
碌碌文書嘗共事，怱怱歲月歎分襟。
薦才已見名難掩，送别何辭酒滿斟。
夢憶西湖好風物，須煩着意細登臨。
送何元英
作者：鄭剛中
朝代：宋

己未夏入秦，馬足臨渭水。
辛酉冬使蜀，去渭亦無幾。
君於兩年間，同我三萬里。
我今寄戎閫，君復持行李。
客衣掛塵埃，閑關亦勞矣。
垂髫讀詩書，平視取青紫。
側翅随人飛，此計寧得已。
人生功與名，天付在男子。
有物執其柄，小大聽所委。
請君但強飯，加意重生理。
見蜺儻弗駭，換骨正刀匕。
青春到邊城，雜花亂如綺。
儲粟三百萬，護種一千壘。
日與諸少年，醉臥春風裏。
行行勿我念，峡束江未起。
辨事早言還，下榻當設醴。
送何元英出峡三絕·其一
作者：鄭剛中
朝代：宋

呼兒攜婦裹書編，月色灘聲共一船。
回首已遊三峡水，此行那不謂登仙。
送何元英出峡三絕·其三
作者：鄭剛中
朝代：宋

壯士椎牛進酒巵，五年不享鱠鱸肥。
君如亦有垂涎興，凖備輕蓑隨我歸。
送何元英出峡三絕·其二
作者：鄭剛中
朝代：宋

莫憶雙溪水似藍，暫留荆渚脫征衫。
更煩頻向沙頭望，望我西風出峡帆。
送吳信叟
作者：鄭剛中
朝代：宋

人生聚散只尋常，特地關情是異鄉。
夜話不知邊月落，離愁還似峡江長。
摶風有力須騰上，守塞無能合退藏。
黄閣有人如見問，爲言衰病憶東陽。
送周務本機宜
作者：鄭剛中
朝代：宋

霜風吹西湖，與君持行李。
瘦馬共邉笳，寒燈對孤邸。
新涼秋葉驚，歸櫂君獨理。
棄我天一方，穏下大江水。
丈夫志四海，吾豈較遐邇。
行藏天所爲，况自非偶爾。
獨憂綿薄資，負重力難起。
嘉賓日以遠，緩急尚誰倚。
置此勿復論，遇坎各有止。
我積漢中糓，君種彭澤米。
努力随小大，同在毓生齒。
他年脱冕歸，對酒各歡喜。
送季平道中四絕·其一
作者：鄭剛中
朝代：宋

霜風落葉小寒天，去客依依馬不鞭。
我最平生苦離别，可能相送不悽然。
送季平道中四絕·其三
作者：鄭剛中
朝代：宋

田夫撃鼓祀田神，盤案相呼盡欲醺。
我願四郊無犬吠，常令此輩樂耕耘。
送季平道中四絕·其二
作者：鄭剛中
朝代：宋

與君今夜宿郵亭，遲曉東西各去程。
記取短橋攜手處，明朝都似夢初驚。
送季平道中四絕·其四
作者：鄭剛中
朝代：宋

野蝶成團夾路飛，秋郊此景最佳時。
寒梨霜杮渾無葉，綠橘黄橙半壓枝。
送宋叔海郎中總領湖北
作者：鄭剛中
朝代：宋

余生得奇疾，傲世事矜倨。
錯落氣少合，指摘心不恕。
人亦謂可憎，不作朋友數。
自分與西山，終焉約良俉。
憶昨奉嚴召，孤跡踏朝路。
楓落吳江冷，此是識君處。
東廚竊餘餼，西府共官署。
文書入同閲，茵馮出聯馭。
從違一毫髪，所適無異趣。
重愧牛鐸凡，不與黄鍾迕。
霜蹄入天衢，先我呈遠步。
所幸時從容，一笑或相遇。
君今持使節，忽此戒徒御。
分袂固良苦，餘懷尚能布。
北方暗虜馬，君相勤遠慮。
正當收杞梓，留作廟堂助。
何爲使吾子，千里治財賦。
蒼璧白鹿皮，似亦失所措。
君如玉壺冰，透裏無滓污。
清詩近道要，容易不肯吐。
人於寸管中，時見斑一露。
其如濟劇手，妙敏難悉疏。
刀硎未輕發，千牛已神怖。
使圖中興業，吾知有餘裕。
無乃上流勢，貔虎夕屯聚。
三軍儻不飽，難以責堅戍。
千金日致之，又懼民生蠧。
聊煩笑談頃，非君可誰付。
長江八月風，帆飽舟楫具。
結束持行李，功名戒遲暮。
如聞豫章北，下接武昌渡。
公餘一樽酒，時可對親故。
孰與紅塵中，輪蹄日馳騖。
嗟余蒲柳姿，領髪已垂素。
雙溪有小園，清流鎖烟霧。
年来枕邉夢，合眼見鷗鷺。
焉堪久勞役，短豆成戀顧。
不待相汰逐，襆被行亦去。
今兹懷别恨，密坐不能訴。
酒闌可無言，君行已稱遽。
送張仲仁教授
作者：鄭剛中
朝代：宋

自從文墨困徒勞，欽仰先生絳帳髙。
豹固可窺嗟擬管，牛雖未解見藏刀。
笑言契闊生離恨，歲月侵尋逼鬢毛。
金馬玉堂門戶敞，會須平步慰吾曹。
送張季平歸永嘉
作者：鄭剛中
朝代：宋

霜葉搖風九月秋，披披歸袖挽難留。
知君久作陶山夢，無意相從鄭谷遊。
率略杯盤常共醉，艱難身世最同憂。
人情易得成疏冷，頻有音書寄我不。
送方公美少卿宣諭京畿
作者：鄭剛中
朝代：宋

春風入江南，紅蒸小桃坼。
亞卿何壯哉，持節使江北。
牙牌刻金字，黄旗書御墨。
奉將出雲天，萬里布恩德。
十載分三光，河洛蠻霧黑。
夜泣孤鬼魂，毒貫生靈臆。
胚胎此禍者，起自燕山役。
今兹欲澄明，造物豈易測。
關中幾萬人，性命懸兆億。
虜雖識天意，按舊反圖域。
聞其所車載，取及墓前石。
民間一尺布，持去如卷席。
齧盡脂與膏，遺我百州骨。
嗷嗷萬孔瘡，徯望沐天澤。
江南今復貧，萬室生理迫。
瘠此欲肥彼，又恐非得策。
使者宜孰先，第一安反側。
不須增甲兵，當務修稼穡。
聲名無欲夸，奏報須盡實。
隨宜養官吏，著意看蝥賊。
偏私生忌讒，戲怠藏隱慝。
舉手從簡易，慎勿耗民力。
要令鄧禹車，到處便休息。
九重愛物心，八荒欲安宅。
行行致功名，男子惟報國。
送林懿成解兵掾
作者：鄭剛中
朝代：宋

公喻如龍媒，秋游身有神。
暫此地上行，氣壓凡馬群。
我喻如麋鹿，野性不受馴。
逼迫到城市，邇邇常畏人。
自知兩相懸，無以追後塵。
故其拜典謁，曠廢不及頻。
時於清夜夢，論議容相親。
公今瓜過期，行色催車輪。
窮達稍異趣，細歡復何辰。
悔不忘鄙陋，日爲門下賓。
周旋奉誨語，藥此傷敗身。
追念已無及，扳緣寧有因。
但能側兩耳，聽公登要津。
上固知倪寬，俗吏徒云云。
送符正民罷倅永嘉
作者：鄭剛中
朝代：宋

去年斂板趨庭側，門前楊柳如金色。
今年公去柳何如，已作涼陰舞寒碧。
歲月忽怱無足恨，離合人生那免得。
身如汀雁偶相逢，自是不須論定跡。
我今胡爲抱不滿，攀轅益爲邦人惜。
永嘉雄望城海濱，吏久不良民弊積。
年來開府皆鉅公，旁助剗除知有力。
歲當乙卯夏不雨，旱霧吹風千里赤。
愛人節費惜錙銖，廪廥單窮猶足食。
北方興師日千金，州縣皇皇慮供億。
溥哉時發仁人言，未至取魚憂竭澤。
青衫幕吏有何能，造物見憐相抆拭。
自知愚拙生霾霧，臨事昏蒙無遠識。
天機遇觸狂態作，掐鼻炙眉成痼癖。
唯公道眼借餘青，頗許披心露真率。
人生感恩未易言，正恐不能同木石。
仙才秀骨公所有，化作文章可華國。
持身况若玉壺冰，透裏無塵只清白。
暫分半刺聊爾耳，此豈能令公議塞。
行當擺脱州縣冗，下跨秋風開六翮。
夔龍有室俱可入，願吐詩書資碩畫。
自餘強飯無足云，轉首潮平江樹隔。
送蕭德起赴召
作者：鄭剛中
朝代：宋

□□□□□，□□□中原。
八駿涉沙漠，春風移十年。
壯士磨寶劍，怒氣常裂肝。
荆湘跨閩浙，米貴仍無錢。
征求未可罷，民力悉已殚。
嗟我無遠識，念此心獨寒。
九重益思治，久席坐不安。
先生爲時起，素抱今可言。
治近與治遠，二者將孰先。
堂堂東海風，千載猶凛然。
餘芳勉自振，家世無相懸。
愚生啖寸祿，州縣方迍邅。
感激欲起舞，袖短無由翻。
臨風重相别，江湖催發船。
送陳季常判院
作者：鄭剛中
朝代：宋

去年奉使天西角，遇事才疏多自覺。
不應尚或人改觀，增重端因君在幕。
君才如刃新發硎，到手萬牛髖髀落。
豈能隨我困邉徼，定自摶風上寥廓。
峡束秋江風浪清，美君出峡舟楫輕。
去年聯馬聽簫鼓，今也恨不同此行。
古人持兵喻槃水，顧我何者能獨擎。
幸留藥石苦資助，勿謂相捨真忘情。
遊西山
作者：鄭剛中
朝代：宋

我来西江邊，兀坐閲寒暑。
水外有嘉處，欲往興輙阻。
昨朝主人閑，聫轡臨洲渚。
開船入江雲，絕渡不須櫓。
杖策徑登岸，騎從單可數。
松杉生好風，導我綠陰舞。
迎門野僧疏，對佛香爐古。
峻上百級棧，竹屋亂撐拄。
旁道得小徑，窈窕通深塢。
石蘚布青錢，巖泉迸飛乳。
幽蘭隱髙人，孤芳秀寒女。
樹静忽啼猿，林密疑藏虎。
春半果如秋，空翠元無雨。
蒼崖隔桃花，不可至其所。
但聽葉間禽，似與秦人語。
不會武陵溪，端的在何許。
徘徊聳心骨，感歎就尊俎。
麴糵驅我醉，豈復更爾汝。
一笑諧真懽，萬事落塵土。
謂已脫囚拘，夭矯升洞府。
顧兹懽與適，天暫慰孤旅。
此身當有累，未是得輕舉。
驪駒已載歌，蘭棹倚前浦。
中流望林泉，隔岸聞簫鼓。
上馬向柴扃，山際玉鈎吐。
過大冶縣
作者：鄭剛中
朝代：宋

吏民俱困市廛小，鷗雁相呼湖海寬。
蕃息誰能力耕鑿，弦歌依舊好爲官。
道中四絕·其一
作者：鄭剛中
朝代：宋

過雨山間雲出沒，夕陽天際鳥浮沈。
男兒馬上志四海，不是尋常客子心。
道中四絕·其三
作者：鄭剛中
朝代：宋

敗箧衝霜思往歲，舊遊如夢慨平生。
鬢華已逐心事老，溪水祗如前日清。
道中四絕·其二
作者：鄭剛中
朝代：宋

水淥沙明不見泥，寒煙漠漠樹垂垂。
漁人不識閑中趣，輟網咨嗟望使旗。
道中四絕·其四
作者：鄭剛中
朝代：宋

寒意無多曉色交，雲隨疏雨又還消。
山行全似三春日，林際一聲婆餅焦。
道中雜詩呈子勉寶文有便寄叔海也
作者：鄭剛中
朝代：宋

度歲塵沙汩沒中，乍趨閑曠意何窮。
孤叢晚秀霜菊净，脫葉已疏山杮紅。
馬恃賜閑韁不勝，雁知王命信常通。
功名成處非人力，到手先令玉盞空。
道旁贈梅花
作者：鄭剛中
朝代：宋

一枝横出小橋東，凡木旁邊迥不同。
未肯臨風吐香粉，先將蓓蕾試輕紅。
道者寮成人爲書額擬成一詩
作者：鄭剛中
朝代：宋

寮額髙懸太守書，方盤炯炯連三珠。
唐賢正筆久寥落，忽此相遇南海隅。
是寮今雖茅草新，原是東鄰寒士居。
士貧更在玉川上，三間破盡四壁無。
我借得之稍營葺，灑掃共費十日餘。
竹窗掛處青山入，水色坐照髪與膚。
焚香下簾百念静，雖未得道道不殊。
假道爲名亦道者，竊復慕道名豈虚。
風流閑暇兩轓朱，筆含墨光能卷舒。
醺酣爲我小飛動，到紙先有神鬼扶。
我身漂零秋葉孤，短景日就桑榆枯。
願憑大刻消百癘，呼吸瘴霧同醍醐。
避方寇五絕·其一
作者：鄭剛中
朝代：宋

皇家休運正無疆，撼樹蚍蜉不自量。
未作天街一杯血，暫憑山谷恣跳梁。
避方寇五絕·其三
作者：鄭剛中
朝代：宋

朝廷平日祗尊儒，文武於今遂兩途。
聞說官軍又旗靡，誰收黄石老人書。
避方寇五絕·其二
作者：鄭剛中
朝代：宋

啖惑愚民倚怪神，誅鋤當見不淹旬。
何嘗耳目親旗鼓，只是流離失業人。
避方寇五絕·其五
作者：鄭剛中
朝代：宋

將軍失策又顛摧，感激令人動壮懷。
安得帳前圍百萬，悠悠旌旆夜銜枚。
避方寇五絕·其四
作者：鄭剛中
朝代：宋

獵獵霜風捲地寒，狼星奮角夜漫漫。
書生無路堪馳騁，被酒燈前把劍看。
郡治西廳錦被花不爲治架每花開覆地而紅或緣他木以升予分其本植草亭之東家僮相與栽木於地髙七尺許上布圎竹復破竹交加之外出四簷如屋之狀通小窗側戶以窺視而出入餘皆花地下置一榻一几可以獨酌作詩以記之云
作者：鄭剛中
朝代：宋

栽花傍庭砌，立木爲花屋。
小戶虚一偏，横窗置其腹。
分竹接柔蔓，尺寸引勾曲。
春工直解事，夜雨頻澆沃。
枝條日滋榮，滿架籠新綠。
紅淺暗香深，揖遜薔薇服。
此花名錦被，覆我四圍足。
比之公孫布，豈不堪華縟。
自慚流落人，尚此享癡福。
我欲飲其中，亂影交醽醁。
擁被即長謡，傲枕眠清熟。
又欲效王勃，醉處先磨墨。
引此略覆面，腸胃成機軸。
染筆起臨風，定作花芬馥。
鄰家送蘿菔幷借棋具戲作一篇欲簡泮宫後不往
作者：鄭剛中
朝代：宋

有客餉園蔬，借我兼棋局。
幽人本多睡，欣起快雙目。
念兹兩奩中，勝負等榮辱。
勿作勝負觀，此戲殊不俗。
要須先生来，一笑供捧腹。
餘罌猶有酒，晚食正無肉。
願共南窗風，糁此菜根玉。
鄰翁以紫石斛承粗石一塊爲予書室之奉斛蓋端溪之不堪爲硯者然較以所載山石則勝矣予是以有白鹿蒼璧之句白鹿蒼璧事見西漢書若乃忘真假遺美惡則予不知此石之與真山果同異哉
作者：鄭剛中
朝代：宋

見山不見理，真假析爲二。
看假作真山，細大豈殊致。
鄰翁憐索居，奉我石一塊。
嵌空坐短小，枯澀少堅膩。
承以下巖紫，其體潤而細。
翁言白鹿皮，蒼璧慚倒置。
殷勤加謝翁，分别非所會。
但見眼中山，屹立出塵外。
侵寒欲清癯，向晚亦孤翠。
蕭蕭風雨天，雲氣或冥晦。
雖無禽鳥聲，頗若巖洞邃。
側耳聽其中，恐有隱者在。
鄰翁以黄菊一本見贈是歲冬暖梅已成蕾以四韻戲菊
作者：鄭剛中
朝代：宋

鄰翁情鄭重，贈我小金錢。
半鍤開蒼蘚，全根带曉烟。
數花浮酒面，三嗅種籬邊。
舍北疏梅近，馨香更勉旃。
酒盡
作者：鄭剛中
朝代：宋

落花無夜雨，孤坐减春愁。
黑白缾俱罄，誰能爲我謀。
酩酊且飲酒
作者：鄭剛中
朝代：宋

料峭社日寒，酩酊且飲酒。
中原困干戈，黠虜未授首。
鄰邦復蟻聚，傷殺官吏走。
使者部民兵，經月但斂手。
豺狼群小心，伺隙欲嘷吼。
吁嗟一身多，况復家數口。
信如古人言，天地在杯斗。
醉觀子禮家兩姬舞
作者：鄭剛中
朝代：宋

綵雲装髻縷金衣，舉袖蹁躚玉一圍。
自是屋深雙燕入，不應簾裏有花飛。
重五·其一
作者：鄭剛中
朝代：宋

異鄉逢午節，臥病此衰翁。
竹筍迸新紫，榴花開小紅。
山深人寂寂，氣潤雨濛濛。
煮酒無尋處，菖蒲在水中。
重五·其二
作者：鄭剛中
朝代：宋

記得山居暑服輕，石榴低照酒尊明。
綵茸花裏占詩句，角黍盤中脫錦綳。
老去容身惟有睡，午宜採藥懶能行。
謾令門外篸蒿艾，且免炎鄉瘴癘生。
重陽太守招登東山以腹疾不能赴
作者：鄭剛中
朝代：宋

臥對佳辰兩鬢斑，幽憂深閉屋三間。
芎能去濕方摩腹，菊可延齡少慰顔。
骨瘦免教先落帽，酒行無分作頹山。
搖知太守登高處，座客詩成燭影閑。
金房道間皆蠟梅居人取以爲薪周務本戲爲蠟梅歎予用其韻是花在東南每見一枝無不眼明者
作者：鄭剛中
朝代：宋

邉城草木枯，散漫惟蠟梅。
花蜂不成蜜，深黄吐春回。
如行沙礫中，眼明見瓊瑰。
初謂此邦人，推爲百世魁。
文房與幽室，佳處定使陪。
羞死蒺藜類，屏置山墻隈。
事有大不然，驚吁謾徘徊。
頑夫所樵採，八九皆梅材。
餘芳随束薪，日赴煙與埃。
曲突幾家火，靈根萬花灰。
我欲從化工，緩語搖頬腮。
天涯有清客，不善爲身媒。
鮮鮮犯霜露，旦旦斤斧摧。
寧若橘變枳，甘心擯長淮。
今渠負幽姿，風韻元不頹。
胡爲雜榛棘，僅與樗櫟偕。
謂工爲垂手，毋令識者哀。
長春花
作者：鄭剛中
朝代：宋

小蘂頻頻包碎綺，嫩紅日日醉朝霞。
氣温已是如三月，更向亭前堆落花。
長沙道中
作者：鄭剛中
朝代：宋

微雨過雲春半濕，曉風留雪柳偏寒。
一身扶病方爲客，馬上哦詩強自寬。
閏四月夜草亭獨坐玩月
作者：鄭剛中
朝代：宋

山城向中夜，暑氣亦漸歇。
幽蛬互喧静，飛螢亂明滅。
清風開竹杪，入此半軒月。
坐久觀我身，不見煩惱熱。
天邊白玉盤，只恐有時缺。
頗思得詩句，頌道好時節。
著意搜萬象，萬象無一說。
閑中
作者：鄭剛中
朝代：宋

須知造物有恩深，遣我閑中見物心。
掠水髙低鷗自在，過花先後燕相尋。
門前父老忽聞語，種罷今年常值陰。
秋熟甕頭添釀酒，異鄉孤客與多斟。
閑居常自足
作者：鄭剛中
朝代：宋

閑居常自足，謂欠亦誰增。
辟穀知難學，餐霞豈易能。
菜非饕地主，米不慁鄰僧。
白日惟扃戶，黄昏便點燈。
閑興
作者：鄭剛中
朝代：宋

陰陰修竹小茅廬，足可安閑置老夫。
懶不觀書蟫得計，貧唯煮菜鼠無圖。
吏今更肯來橋外，鵩亦相疏遠坐隅。
閱遍華嚴方灌頂，焚香千古問毗盧。
閨門詩三首·其一
作者：鄭剛中
朝代：宋

幽思春雲亂，擬向琴中說。
徽寒錦薦髙，未鼓弦中絕。
尚有無弦韻，或可奏明月。
階前望冰輪，去去不停轍。
薄命如妾何，秋風河漢闊。
閨門詩三首·其三
作者：鄭剛中
朝代：宋

晨光入幽戶，手織回文書。
聞古有雙鯉，爲人致區區。
書成立江邊，天寒渺無魚。
微懷既莫致，慘慘何由舒。
歸来更無語，悵望庭花疏。
閨門詩三首·其二
作者：鄭剛中
朝代：宋

無心事鉛黛，采采菊金黄。
徘徊欲寄遠，雲夢連瀟湘。
豈不懷君子，念念不敢忘。
西鄰擊神鼓，東鄰鬧笙簧。
三嗅籬邊英，淚落秋風香。
闌暑
作者：鄭剛中
朝代：宋

闌暑秋郊暮，前山瘴霧中。
猿猱都下飲，鳥雀未歸叢。
弄影試新月，披襟招好風。
銀潢向何夕，零露濕梧桐。
降真香清而烈有法用柚花建茶等蒸煑遂可柔和相識分惠熱之果爾但至末爨則降真之性終在也
作者：鄭剛中
朝代：宋

南海有枯木，木根名降真。
評品坐粗烈，不在沈水倫。
髙人得仙方，蒸花助氤氲。
瓦甑鋪柚蘂，沸鼎騰湯雲。
熏透紫玉髓，換骨如有神。
矯揉迷自然，但怪汲黯醇。
銅爐既消歇，花氣亦逡巡。
餘馨觸鼻觀，到底貞性存。
陕西戲成二絕·其一
作者：鄭剛中
朝代：宋

邉城土俗自隨宜，物色人情浩不齊。
略有江鄉相似處，午煙林下一聲鷄。
陕西戲成二絕·其二
作者：鄭剛中
朝代：宋

出門上馬雖所樂，乍見秋風亦念家。
何日隨堤霜後路，亂飛榆柳踏平沙。
陪權郡符正民九日遊西山
作者：鄭剛中
朝代：宋

符公寄郡理，犀刄不可觸。
白晝庭無訟，一切就整肅。
秋風九月涼，閑暇顧僚屬。
謂兹落帽會，千載有賢躅。
西山多爽氣，盍亦具騶僕。
曉出古城隅，薄霧隱疏木。
乍見溪山明，已洗簿書俗。
雲間阿蘭若，小步徧深曲。
逸興不受制，更到山之麓。
弔古動髙懷，臨風展遐矚。
扶光迫西汜，回棹泛清淥。
鈎簾陳密坐，羅列進肴餗。
賓客岸巾幘，禮數免拘束。
時因笑語驚，鷗鷺入蘆竹。
導從偃旌旗，城郭初燈燭。
我愧人物微，情睠久虛辱。
終日陪後乘，可但玩黄菊。
亦復見民田，枯秸瘦無糓。
那能給租賦，止可縱芻牧。
吾民窘窮狀，蠧損非一目。
願施膏澤手，小使千里足。
化此登髙樂，泮散入幽谷。
盡令登春臺，老稚同皷腹。
公徐登廟堂，摩天逞鴻鵠。
下瞰清中原，更作四海福。
隋堤口占呈李公實郎中
作者：鄭剛中
朝代：宋

十年堤上草青青，今日重来春夢驚。
載路壺漿皆再造，向人榆柳若生平。
漸看英蕩傳聲教，永願銀河洗甲兵。
鄧禹車前略無事，幕中棋局夜燈明。
隨鳳翔有何日在堤霜後路亂飛榆柳踏平沙之句今至堤上復用前韻
作者：鄭剛中
朝代：宋

沐雨抗塵幾萬里，勞生令我憶山家。
秋風小艇浮棋局，野色侵簾水見沙。
雜興
作者：鄭剛中
朝代：宋

不似張蒼作瓠肥，衰顔白髪就昏癡。
近来終日扃柴戶，静看微風過竹枝。
雜興
作者：鄭剛中
朝代：宋

秋風城壘小，遠望一消凝。
洞客雲中路，漁舟水底燈。
有鐘聊是寺，半俗不成僧。
羈旅其間者，塵埃料可憎。
雜興二首·其一
作者：鄭剛中
朝代：宋

頻婆隨我泛江湖，更到南方一物無。
相識只餘孤嶼鳥，好看那有丈人烏。
雜興二首·其二
作者：鄭剛中
朝代：宋

村酒向人雖是薄，寒梅於我未全疏。
山齋獨酌已半醉，自看小童尋晚蔬。
離家
作者：鄭剛中
朝代：宋

我有君恩未報身，勿因雲出念行人。
閉簾小閤團團坐，爾輩何妨暖到春。
離平江
作者：鄭剛中
朝代：宋

橋外客舟連夜發，飽吹十幅風蒲滑。
天明無處覓髙城，但見吳江波浪闊。
雨過
作者：鄭剛中
朝代：宋

雲壓江邉草樹低，麥搖秋色望中迷。
卻知向晚有晴意，雨過一聲村落雞。
雪中偶書
作者：鄭剛中
朝代：宋

幾日山頭臘雪飛，人生悲樂自隨宜。
抱衾萬感客無寐，踏濕孤燈僧夜歸。
雪中度馮公嶺二絕·其一
作者：鄭剛中
朝代：宋

雪積雲騰晝杳冥，萬山玉立不勝清。
舉頭祗恐是尺五，松柏已爲環珮聲。
雪中度馮公嶺二絕·其二
作者：鄭剛中
朝代：宋

琪花風亂欲成團，度嶺人言路已漫。
我斥征夫第前邁，山翁不畏雪霜寒。
雪後觀月
作者：鄭剛中
朝代：宋

風髙天闊净無塵，萬瓦生光冷射人。
不見曉来迷晚雪，但看霜月益精神。
靈壁驛有方公美少卿留題戲和于壁
作者：鄭剛中
朝代：宋

君把使旌臨洛水，我参樞幕過潼關。
秋風想見吹歸渡，先看淮南第一山。
靈峰聞秋雨
作者：鄭剛中
朝代：宋

夜靜荷池葉翻翻，聲如珠璣落冰盤。
小窗客夢忽驚破，知是秋雨來池間。
清曉陰雲壓前山，凉風飄蕭起林端。
病身便覺衣袂薄，蒲葵已作無情看。
田家喧呼各相勸，年豐可望糠籺寬。
更願朝廷念東南，吾儕自勉加盤餐。
静獨
作者：鄭剛中
朝代：宋

飲酒或濡首，作詩防嘔心。
疾走欲避影，不如常處陰。
階前享明月，但鼓無弦琴。
清風儻相過，付之修竹林。
一静服群動，萬緣寧我侵。
頻夜燈花顧予有何喜其可喜者又心之所自知不待燈報也
作者：鄭剛中
朝代：宋

何煩喜事燈来報，喜事山間足可誇。
綠竹乍移都出筍，素馨衝臘小開花。
疏牙送飯匙猶健，細字抄書筆有加。
况是山前膏雨足，平平春水浸秧芽。
頻夜燭花
作者：鄭剛中
朝代：宋

密炬香光照夜紅，垂垂簾幕靜無風。
金盤五寸花成穗，可但釵頭綴玉蟲。
題大龍湫
作者：鄭剛中
朝代：宋

龍湫噴薄髙且清，自料吾心略相似。
因流順勢無隱情，傾倒向人只如此。
題妙明師靜軒
作者：鄭剛中
朝代：宋

小徑禪房瑣綠苔，坐中聞葉亦幽哉。
此居不是能瀟洒，但我初從閙處来。
題安仁汪宰絕覽亭
作者：鄭剛中
朝代：宋

目力所臨皆在下，亭名絕覽未爲叨。
丈夫心地須超出，此外當知更有高。
題後鄭壁
作者：鄭剛中
朝代：宋

滿眼烟塵雜鼓旗，經冬首鼠負憂疑。
樹頭新綠今如此，孤負春光固可知。
題横溪坊客館二首·其一
作者：鄭剛中
朝代：宋

吹暖東風自不忙，徐徐一例與芬芳。
輪皴倚岸老楊樹，也向梢頭開嫩黄。
題横溪坊客館二首·其二
作者：鄭剛中
朝代：宋

朝曦卻雨作春妍，綠嫩黄輕物物鮮。
村落可憐祗依舊，稀疏茅屋起炊烟。
題洪州新建張令寄齋
作者：鄭剛中
朝代：宋

合倚金華步石渠，丹砂寧駐葛洪車。
有成用底三年政，必葺聊成一日居。
簿令優游閑製錦，籖牌盤礴飽觀書。
後來令尹須留意，莫道前人託宿廬。
題異香花俗呼指甲花
作者：鄭剛中
朝代：宋

小比木犀無藴藉，輕黄碎蘂亂交加。
邦人不解聽誰說，一地稱爲指甲花。
題石幾先生書院壁
作者：鄭剛中
朝代：宋

萬柄髙荷碧玉員，芙蓉時見一枝鮮。
何年種此北山北，便向中間安小船。
題西巖
作者：鄭剛中
朝代：宋

終日徘徊得好涼，一懷炎暑變冰霜。
會須月上出山去，更看芰荷生夜香。
題赤松
作者：鄭剛中
朝代：宋

世謂仙易得，漢武吾所知。
終老坐迷妄，海上求安期。
世謂仙難得，二王等兒嬉。
安期自來顧，一笑相與歸。
難易詎能詰，戃恍誰復窺。
千古赤松事，話者君勿疑。
凌遐與倒景，物外非無之。
要須功行滿，乃可超塵泥。
無懷輕誕心，鶴鹿浪欲騎。
安期寄語謂世人，初平不是牧羊兒。
題雷石寺潤公環翠軒
作者：鄭剛中
朝代：宋

窗外小山重叠好，陰陰松竹翠排簷。
老人嘉我幽尋意，深炷爐香爲捲簾。
題靈峰見山閣
作者：鄭剛中
朝代：宋

兵火相尋音問絕，登髙寓目空傷神。
金華山且望不見，况乃欲見山下人。
題黄德老西亭二絕·其一
作者：鄭剛中
朝代：宋

花木横斜轉小蹊，疏簾竹屋任髙低。
何人移得僧窗靜，置在君家廳事西。
題黄德老西亭二絕·其二
作者：鄭剛中
朝代：宋

吏冗文移紙作堆，誰能亭榭靜中開。
直須事外關門坐，莫放人從門外来。
類試院放榜衆論以得士爲慶作古詩一章呈詳定錢憲元素及同院諸公紹興甲子十月二十八日也
作者：鄭剛中
朝代：宋

書生業辭藝，不爲覓科舉。
胸中負器識，筆下有今古。
君看阿房賦，豈是布衣語。
獨其在糊名，貴賤惟所主。
得之類至寶，棄去祗如土。
有司開化爐，鎔鑄要精處。
時方爲鼎鏞，小冶不應鼓。
諸公皆名流，學海浩吞吐。
丹靈骨先換，入榜盡龍虎。
訪以執文柄，我亦費羅取。
書生家風寒，僕馬在何許。
趼足赴重圍，裹飯坐長廡。
視公簾幕間，若有霄漢阻。
那知先達心，每事必念祖。
未把短檠棄，尚記燈燭苦。
關防周罅隙，考校到毫縷。
雜置戰場文，一字不輕與。
如持古黄鐘，端坐分律呂。
在處拔其尤，可但十得五。
奉此賢能書，足以上天府。
蜀士多豪英，父老自能數。
謂或有遺珠，勉使相接武。
我輩酒樽空，邊城隔烟雨。
風俗
作者：鄭剛中
朝代：宋

民生各異俗，王制論不詭。
惟兹封州郡，山之一谷爾。
麥秋無青黄，霜冬有紅紫。
嗜好既殊尚，言語亦相牴。
問之彼不通，告我此勿理。
駭去如鹿麋，團聚若蛇虺。
已而忽超然，天下同一理。
嶺南自嶺南，勿用嶺北比。
况自江山情，雅故均鄰里。
暮夜松桂間，受月如受水。
根根抱虚明，葉葉萬塵洗。
先生一杯酒，月到酒尊底。
畫以寄吾鄉，吾鄉祗如此。
風竹
作者：鄭剛中
朝代：宋

蕭然風竹亂猗猗，孤立梅花竹四圍。
宫女回旋翻翠袖，中間玉塋豈真妃。
飯後以水噀蟻時予有華嚴日課
作者：鄭剛中
朝代：宋

蟻子尋香滿地旋，豈知鍋釡久無羶。
贈渠一滴華嚴水，好去生他忉利天。
馬上
作者：鄭剛中
朝代：宋

蚤酒衝寒不滿腸，日髙猶踐馬蹄霜。
鳥依密樹旁邊語，梅在遠林幽處香。
西去流移還未復，東来書訊且都忘。
征途一任如天遠，不過歸時杏子黄。
馬上口占三絕·其一
作者：鄭剛中
朝代：宋

秋陽未作結霜風，沙細堤平落日紅。
客子何須念行役，馬蹄多在柳陰中。
馬上口占三絕·其三
作者：鄭剛中
朝代：宋

小枝圓熟棗纍纍，短綠尖新麥透泥。
父老隨車說豐歲，相公何苦出關西。
馬上口占三絕·其二
作者：鄭剛中
朝代：宋

露濃紅透棠梨葉，風緊落疏喬麥花。
馬首漸東京洛近，小寒無用苦思家。
馬伏波請征蠻據鞍矍鑠時年六十一陸鴻漸景陵人蚤年事比邱後始改業爲儒今復州東門外小寺斷碑猶言是鴻漸當時受業院也予去年蒙恩謫桂陽正年六十一今徙復州嘗訪鴻漸之遺踪戲成一絕
作者：鄭剛中
朝代：宋

去年寥落征鞍急，矍鑠殊非馬伏波。
今此有緣希陸羽，暮途求佛又何如。
骨肉聞已至廣安而連日有雨甚念之戲成絕句
作者：鄭剛中
朝代：宋

行人未到雨瀟瀟，最苦酴醿葉盡飄。
風雨不遮春去路，障泥空滯馬蹄驕。
髙補之十月旦生朝一絕
作者：鄭剛中
朝代：宋

明光覽賦爲終篇，政恐前身是漢賢。
何似髙門掛弧矢，漢家此日恰新年。
鴻溝
作者：鄭剛中
朝代：宋

天下共知歸漢德，東西那可限鴻溝。
雖令羽割大河水，分得人心兩處不。
鴻漸後宦遊廣中有詩云不羨黄金盞不羨白玉杯不羨朝入省不羨暮入臺千羨萬羨長江水曾向章華亭下来予自章臺謫廣右荆渚間巡尉督廹良遽竊賦小詩
作者：鄭剛中
朝代：宋

自訟縲囚深負罪，不須醉尉苦相催。
有如陸羽須驚羨，我向章華亭下来。
黄彙征以石菖蒲一本相遺石圎而蒼小竅數十大率與蜂窼無異又類蓮房竅中皆菖蒲地也石生海旁俗號羊肚云
作者：鄭剛中
朝代：宋

細腰結垂窼，藏精事生育。
兒已傅翼飛，孤懸尚憑屋。
水仙脫霓裳，美實青如簇。
實盡秋房枯，衆竅存虚目。
何人得二物，妙手夸神速。
摩搓小變之，形在質爲玉。
徐拾菖蒲子，小大量其腹。
一種一根青，有地皆充足。
浸以西山泉，秀色遂可掬。
使我讀書舍，凉意無三伏。
常若菰蔣中，静看江湖綠。
奉貺宜有詩，所愧詩篇俗。
黄彙征惠石菖蒲既賦古風復成四韻
作者：鄭剛中
朝代：宋

附石菖蒲誰手種，形模姿色妙難如。
黄蜂變去惟窼在，綠玉抽来祗寸餘。
夜爲露華離几案，曉添竈井向階除。
如何便得生秋意，更欲中間置小魚。
黄義卿知郡母夫人挽章
作者：鄭剛中
朝代：宋

往歲封川秋水肥，板輿行色照莱衣。
江魚来處使君去，弔鶴飛時孤子歸。
脂澤一奩留舊藹，銘詩千古載餘輝。
阿参與我同題塔，慰問苫茨涕欲揮。
黎伯英解元贈予一大缶封泥如法初謂酒也至乃西山泉云暑中時可一酌珍重其意爲賦此章
作者：鄭剛中
朝代：宋

有客渡西山，泉源出山足。
初勺愛其甘，既享不能獨。
汲取得陶罌，置滿彭亨腹。
攜持若抱甕，前致且勤祝。
是爲清明淵，可用洗煩溽。
珍重客此言，其敢付僮僕。
新手注方壺，尚带蛾山綠。
我坐三生貧，大嚼非所欲。
半世蒿藜腸，兩飯惟脫粟。
豈無牢醴羶，耻豢色身肉。
交淡况可新，味厚實爲毒。
願兹等甘露，蕩滌糟與麴。
醺酣六經間，作我清净福。
旁有教者云，奢儉貴從俗。
下有龜蒙竈，上是盧仝屋。
中置短尾銚，細煑茶花熟。
時可邀清風，同餉一甌玉。
黎解元荘嚴觀音像見而贊之
作者：鄭剛中
朝代：宋

端嚴凈妙，具慈悲相。
廣大智慧，具慈悲心。
菩薩之心，如月在水。
水性無邊，照亦不已。
我同衆生，恭仰相貌。
誓同一切，行菩薩道。
鼓子花
作者：鄭剛中
朝代：宋

鼓子花堪愛，疏葩淡碧時。
未陪葵向日，且伴菊當籬。
土厚根條達，凉多世俗希。
可憐紅槿類，無益自衰遲。
一旦
作者：鄭思肖
朝代：宋

一旦蒙塵朔漠行，杜鵑哭破舊冤聲。
金杯暫飲胡瓶酒，玉鉉誰調御鼎羹。
故國夜長天正晦，離宮春盡草初生。
小臣有誓曾銘骨，不到神州不太平。
一礪
作者：鄭思肖
朝代：宋

愈久愈不變，一忱生死俱。
獨行天與語，枯坐石爲徒。
血污衣冠國，冤浮盜賊區。
何當洗兵馬，終古統炎圖。
七礪
作者：鄭思肖
朝代：宋

天生忠義性，習俗豈能移。
道在國常在，我知人不知。
眼懸堯曆象，心醉漢官儀。
前日喃喃者，今誰語及斯。
三礪
作者：鄭思肖
朝代：宋

一礪二礪至萬礪，盟執牛耳血爲誓。
靈臺空瑩白於秋，徹底不生乖戾氣。
眥裂齒碎志懇懇，貉之天性寧踰汶。
我生一雙霹靂手，終碎此虜爲虀粉。
天平地成風俗淳，一統永歌胡無人。
中秋苦雨趙知微登天柱峰賞月圖
作者：鄭思肖
朝代：宋

人愛中秋月色同，忽驚凉雨翳昏鐘。
如何只隔一重膜，不見仙家天柱峰。
久雨後郊外獨行
作者：鄭思肖
朝代：宋

新秧遭水毀，歲事正關情。
日沒虎狼出，城荒荆棘生。
清流不可污，古道竟誰行。
闊步獨歸去，茅簷月自明。
九日
作者：鄭思肖
朝代：宋

眼見今朝菊又黄，雙扉漬淚唁凄凉。
崢嶸歲月精神發，磅礴乾坤意氣狂。
新雁來時芳草死，歸鴻盡處暮雲長。
後年箭主當回蹕，始信山河再屬唐。